
	Anotacija
           Šiame baigiamajame magistro darbe atliekamas vietinių krovinių vežimų geležinkeliu perspektyvų tyrimas.

          In this final paper of master studies it is analysed local cargos transportations’ perspectives.

ĮVADAS
Anot profesoriaus A. Baublio, transportas yra gyvybiškai svarbus visuomenės funkcionavimui. Jis formuoja erdvę ir mūsų erdvės sampratą, formuoja bei atspindi mūsų gyvenimo būdą ir mūsų kultūrą, prisideda prie ekonomikos plėtros, nes ekonomika priklauso nuo gero transporto. Visuomenės funkcionavimas, būtent pati jos prigimtis, labai priklauso nuo transporto kokybės ir planavimo. Transportui tenka svarbus vaidmuo kuriant materialines vertybes, racionaliai išdėstant gamybines jėgas, įsisavinant gamtos turtus, tenkinant gyventojų susisiekimo poreikius, keliant žmonių materialinio ir kultūrinio gyvenimo lygį, stiprinant gamybą. Transportas yra būtinas norint vežti krovinius tarp įmonių, rajonų, šalių, taip pat įmonių viduje
.
Geležinkelių transportas yra viena iš sausumos transporto šakų, galinti sėkmingai vežti didelius krovinių srautus dideliais nuotoliais. Ypač ši transporto rūšis tinkama didžiagabaričiams, santykiškai nedidelės vertės kroviniams transportuoti. Ji taip pat yra ekonomiška, saugi ir ekologiškai švari transporto šaka. Geležinkelių transportu galima vežti labai įvairaus spektro krovinius: nuo smulkių supakuotų prekių, sukrautų ant padėklų arba konteineriuose, iki suverstų ir biriųjų krovinių vežimo krovininiais vagonais arba skystųjų krovinių – cisternomis. Specialiai pagal krovinių fizines ir chemines savybes pritaikytos transporto priemonės
 užtikrina krovinių saugumą ir prekinės būklės išlaikymą vežimo, krovos ir su ja susijusių procedūrų metu. Vienas didžiausių šios transporto rūšies privalumų – maža transportavimo kaina. Pasak ekspedicinių įmonių, gabenant krovinius geležinkeliais transportavimo išlaidos vidutiniškai sumažėja trečdaliu, nei juos gabenant autotransportu. Taigi geležinkelių transportas – viena iš pranašiausių transporto rūšių, naudojama nepriklausomai nuo metų laiko ar klimato sąlygų. Visi šie privalumai geležinkelių transportą daro prioritetinį gabenant krovinius sausuma daugelyje pasaulio regionų. Pagrindinė geležinkelių transporto problema – lankstumo, galimybės aprūpinti klientus „nuo durų iki durų“ stoka. Šiuo atveju yra nusileidžiama kelių transportui. Tai lemia vis mažėjančius krovinių vežimus geležinkeliais ir didėjantį automobilių kelių apkrovimą sunkiasvoriais sunkvežimiais. Tiek Vakarų, tiek ir Centrinėje bei Rytų Europoje dėl to padidėja avaringumas, aplinkos tarša, triukšmas. ES šalys susirūpino šiuo neigiamu reiškiniu. Todėl daugelis ES pastangų yra nukreiptos į geležinkelių transporto atgaivinimą ir naujo potencialo jam suteikimą.
Taigi geležinkelių transportas kai kuriais aspektais yra priekyje, taip teigia ir József Rohács, Győző Simongáti, vidaus laivybą bei kitą vietinį transportą tyrinėjantys mokslininkai
.
AB „Lietuvos geležinkeliai“ (LG), teikianti krovinių transportavimo geležinkeliu paslaugas, savo internetinėje svetainėje
 teigia, kad geležinkelių transportas mūsų šaliai yra strateginis, jame persipina senosios ir šiuolaikinės technologijos. Nors nuo tos dienos, kai pajudėjo pirmasis traukinys, prabėgo du šimtmečiai, tačiau dėl savo poveikio geležinkelis vis dar yra laikomas perspektyvia transporto rūšimi.
Įvertinus visus ankščiau minėtus teiginius, geležinkelių transportui turi būti skiriamas ypatingas vaidmuo.  
Šio baigiamojo magistro darbo tema – Vietinių krovinių vežimų geležinkeliu perspektyvų tyrimas. Minėtina, kad ši tema yra mažai tyrinėta transporto srities mokslininkų, tad ji reikalauja išsamios mokslinės analizės.  

Darbo tikslas – numatyti vietinių krovinių vežimų geležinkeliu ateities tendencijas bei perspektyvas, įvertinus visus su vietinių krovinių vežimu geležinkelių transportu susijusius aspektus (vietinių vežimų geležinkelių transportu kainodarą; krovinių transportavimo šalies viduje geležinkelių transportu konkurencingumą lyginant su kitomis transporto rūšimis; geležinkelių transporto teikiamus privalumus ir trūkumus; galimas transportuoti geležinkeliu krovinių rūšis bei transportavimo apimtis ir apimčių kitimo tendencijas; šalies dydį ir ekonominę situaciją; kitų šalių patirtį, plėtojant geležinkelių transportą ir kita).

Darbo uždaviniai:

· Nuosekliai išnagrinėti vietinių krovinių vežimų geležinkeliu Lietuvos Respublikoje situaciją, ją palyginti su esama padėtimi kitose Europos Sąjungos šalyse.

· Išanalizuoti kaimyninių Baltijos šalių vietinius krovinių vežimus geležinkelių transportu ir šių vežimų kitimo tendencijas lyginamosios analizės su mūsų šalimi būdu bei įvertinti krovinių transportavimo apimčių kitimą lemiančias priežastis.
· Atlikti vietinių krovinių vežimų geležinkeliu konkurencingumo analizę.
· Atlikti praktinius tyrimus, kurie padėtų nustatyti priežastis, lemiančias geležinkelių transporto pasirinkimą ar nepasirinkimą vietinių krovinių transportavimui bei numatyti priemones, padėsiančias aktyviau rinktis geležinkelių transportą kroviniams vežti.

· Pateikti vietinių krovinių vežimų geležinkeliu LR apimčių prognozę 2008–2020 m. laikotarpiui.

· Pasiūlyti priemonių gerinti vietinių krovinių vežimų geležinkelių transportu perspektyvas. 


Tema „Vietinių krovinių vežimų geležinkeliu perspektyvų tyrimas“ yra aktuali, kadangi Lietuvoje dar laukiamas geležinkelių reformos įgyvendinimas (geležinkelio liberalizavimas bei kt.)
, kuris atneš daug permainų geležinkelio sektoriui, kurį reformuoti yra būtina dėl aštrios kitų transporto rūšių konkurencijos bei šiuo metu esančios neefektyvios geležinkelio sistemos veiklos. Dabartiniu metu esančios vienintelės realiai krovinių ir keleivių vežimus geležinkeliais vykdančios akcinės bendrovės „Lietuvos geležinkeliai“ gremėzdiška valdymo struktūra nėra pajėgi įdiegti naujų valdymo metodų ir efektyviai dirbti rinkos sąlygomis.

Kaip jau buvo minėta anksčiau, ši tema yra mažai nagrinėta kitų autorių, tad dėl šios priežasties ji yra įdomi bei tuo pačiu reikalaujanti nuodugnesnės mokslinės argumentacijos.

1. TYRIMO OBJEKTAS IR PROBLEMOS APTARIMAS
Šio baigiamojo magistro darbo tyrimo objektas – vietiniai krovinių vežimai geležinkeliu Lietuvoje ir kitose ES šalyse.

Tyrimo problemos:

1. Lietuvos geležinkelių tinklo
 tankumas leidžia gabenti beveik dvigubai daugiau krovinių per metus, nei šiuo metu gabenama. Tačiau esama AB „Lietuvos geležinkeliai“ valdymo struktūros būklė, esama geležinkelių infrastruktūra, pasenęs riedmenų parkas bei naujųjų technologijų stoka neleidžia pasiekti šių rodiklių.

2. Lietuvoje vis dar yra monopolizuotas geležinkelių transporto sektorius, o tai prieštarauja ES direktyvoms bei mažina geležinkelių transporto efektyvumą ir sugebėjimą konkuruoti su kitomis transporto rūšimis.

3. Kaip teigia J. Butkevičius ir A. Jaržemskis, straipsnio „Geležinkelių transporto plėtros Europoje perspektyvos“ autoriai, geležinkelių transportui turi būti skiriamas prioritetas, siekiant sumažinti susidariusius milžiniškus krovinių srautus kelių transporte. Tai sumažintų energetinių išteklių suvartojimą, aplinkos taršą ir triukšmą, padidintų vežimų saugumą
. Tačiau minėtina, kad Lietuvoje vis dar yra skiriama per mažai dėmesio geležinkelių transportui, vis dar laukiamas geležinkelių transporto reformos įgyvendinimas.

4. Vietinių krovinių transportavimo geležinkelių transportu konkurencingumo problema – vis dar nedaug užsakovų renkasi geležinkelių transportą vietiniams kroviniams vežti.

5. Vienodų konkurencinių sąlygų geležinkelių ir kelių transportui sudarymo problema bei krovinių vežimo geležinkelių transportu plėtojimo idėjos, akcentuojant geležinkelių transporto politinių, ekonominių, vadybos, technologinių ir techninių priemonių gerinimą, stoka.

6. Naujų veiklos modelių, paremtų rinkos veikimo mechanizmu, stoka geležinkelio srityje tiek Lietuvoje, tiek kitose Europos šalyse. Minėtina, kad kai kuriose Europos šalyse šie modeliai yra diegiami, tačiau dar nėra įsitvirtinę.
7. Geležinkelių transportas galėtų būti sėkmingai naudojamas multimodaliniuose vežimuose
, ypač vietiniuose maršrutuose, tačiau tam dar skiriama per mažai dėmesio.
8. Kalbant apie vietinius krovinių vežimus geležinkeliu, daugelyje Europos valstybių yra paplitusi praktika transportuojant krovinius vietiniais maršrutais geležinkeliu naudoti vagonus kaip tarpinius sandėlius. Ši praktika yra mažai paplitusi Lietuvoje. 
2. ANALITINĖ – METODINĖ DALIS

2.1. Literatūros analizė
Europos Bendrijų Komisijos išleista „Baltoji knyga“
 nagrinėja Europos transporto sistemos optimizavimo galimybes. Ji turi būti pastovi ekonominiu, socialiniu ir aplinkosaugos atžvilgiu. „Baltoji knyga“ siūlo spręsti problemas pradedant kainų reguliavimu ir baigiant alternatyvių transporto rūšių atnaujinimu. Vienas iš pasiūlymų – geležinkelio sektoriaus atgaivinimas.
Remdamasi D. Griškevičienės mokomąja knyga „Geležinkelių transporto komercinė eksploatacija“
, nagrinėjau aktualius šiandienos Lietuvos geležinkelių klausimus – AB „Lietuvos geležinkeliai“ valdymą, geležinkelių infrastruktūros plėtrą. Knygoje supažindinama su šių klausimų problematika, analizuojami svarbiausi geležinkelių transporto sistemos elementai, pateikiamas komercinis požiūris.
Remdamasi A. Baublio mokomąja knyga „Transporto sistema“
, analizavau geležinkelių transporto vietą bendrojoje vežimų sistemoje, geležinkelių transporto ypatumus bei galimybes. Autorius šioje knygoje teigia, kad tik esant 330 km nuotoliui geležinkelių transporto privalumai pralenkia trūkumus. Taigi, remiantis šiuo teiginiu bei įvertinus Lietuvos dydį, galima daryti išvadą, jog vietiniai krovinių vežimai geležinkeliu mūsų šalyje turi miglotas perspektyvas. Tačiau, mano nuomone, net ir esant nedideliam atstumui (100–300 km), bet dideliems transportuojamų krovinių kiekiams (nuo 100 000 t), tokie vežimai gali būti ekonomiškai tikslingi ir perspektyvūs (svarbus yra ne tik transportavimo atstumas, bet ir krovinio dydis) – šį teiginį bandoma pagrįsti praktinėje šio darbo dalyje. Taip pat, autoriaus nuomone, kada nuotolis mažesnis negu 330 km, geležinkelių transporto privalumai gali būti realizuoti tik labai efektyviai dirbant terminalams. Taigi terminalų darbo efektyvinimas, ypač mažose šalyse, yra labai svarbi priemonė, siekiant padidinti vietinių krovinių vežimų geležinkelių transportu perspektyvas. 
Remdamasi transporto srities specialistų moksliniais straipsniais analizavau įvairius su vietinių krovinių vežimu geležinkelių transportu susijusius aspektus, įvertindama skirtingą požiūrį į šiame baigiamajame magistro darbe nagrinėjamas problemas.
Remdamasi J. Butkevičiaus, K. Sakalausko, V. Jaržemskio, R. Rezgaičio moksliniu straipsniu „Lietuvos geležinkelio tinklo analizė“
 bei atlikto vietinių krovinių vežimų geležinkeliu perspektyvų praktinio tyrimo, panaudojant empirinį tyrimo metodą – apklausą,  rezultatais, analizavau Lietuvos geležinkelio tinklo tinkamumą vykdyti vietinius vežimus geležinkeliu mūsų šalyje. Anot anksčiau minėto straipsnio autorių, būtina tobulinti geležinkelio kelių skirstymą – vietoj viešojo naudojimo geležinkelių ir privažiuojamųjų geležinkelio kelių turėtų būti trys geležinkelio kelių kategorijos: magistraliniai geležinkelio keliai, regioniniai geležinkelio keliai bei privažiuojamieji geležinkelio keliai. Taip pat šiame straipsnyje yra apibrėžtos šių geležinkelio kelių  kategorijų sąvokos:

· Magistraliniai geležinkelio keliai –  tai keliai, atitinkantys Europos transporto koridorius bei tie, kuriais vežami pagrindiniai krovinių srautai.
· Regioniniai geležinkelio keliai – tai keliai, turintys svarbią reikšmę atskirų šalies regionų ekonomikai.

· Privažiuojamieji geležinkelio keliai – geležinkelio keliai, skirti krovinių siuntėjui (gavėjui) aptarnauti, sujungti su magistraliniais ar regioniniais geležinkelio keliais.
Atlikus praktinį tyrimą, paaiškėjo, jog jaučiamas privažiuojamųjų kelių prie gamybinių įmonių trūkumas. Siekiant šį trūkumą pašalinti anksčiau minėto straipsnio autoriai J. Butkevičius, K. Sakalauskas, V. Jaržemskis, R. Rezgaitis
 siūlo – privažiuojamuosius kelius, kurie reikalingi „Lietuvos geležinkelių“ veiklai palikti bendrovei, o visus kitus parduoti ar perduoti ūkio subjektams. Tačiau prof. habil. dr. A. Baublys
 tam prieštarauja, teigdamas, kad privatūs privažiuojamieji keliai yra nelabai naudingi, kadangi pramonės įmonės keičia savo geografinę vietą ir tik labai stambios įmonės gali sau leisti ekonominiais sumetimais turėti savo privažiuojamuosius kelius. Mano manymu, privažiuojamųjų kelių atidavimas į privačias rankas paskatintų šių kelių modernizavimą, plėtrą bei priežiūrą, tačiau šiuo atveju būtinas Vyriausybės įsikišimas. 
Remdamasi V. Bagdono, O. Švėgždos straipsniu „Lietuvos geležinkelių tarpstočių automatikos problemos“
 bei anksčiau minėtu J. Butkevičiaus, A. Jaržemskio straipsniu
 analizavau vietinių krovinių vežimų geležinkeliu perspektyvų gerinimo priemones. Praktiškai visoje teorinėje literatūroje yra siūloma plėsti informacinių technologijų naudojimą geležinkelių transporte. Be abejonės, siekiant sėkmingai valdyti traukinių eismą, būtina sukurti respublikinę centralizuotą eismo valdymo sistemą – ši priemonė turėtų teigiamos įtakos krovinių judėjimui geležinkeliu bei palengvintų geležinkelio įmonių darbą. V. Bagdonas ir O. Švėgžda savo straipsnyje siūlo Lietuvos geležinkeliuose įdiegti ETCS (European Train Control System) trečiojo lygio funkcijas atliekančią automatikos sistemą, kuriai nereikia santykinai didelių techninių sąnaudų ir išlaidų. Na, o J. Butkevičius, A. Jaržemskis siūlo investuoti į naujas geležinkelio technologijas bei paslaugų kokybę; taip pat autoriai nubrėžė strategines Europos geležinkelių sistemos gaires: orientacija į vartotoją; bekompromisė rinka; žymus geležinkelių našumo padidinimas; žymus aptarnavimo kokybės gerinimas, didinant sistemos lankstumą ir keliant geležinkelių techninį lygį; platus informacinių technologijų panaudojimas; tiksliniai rinkos tyrimai; techninė geležinkelių plėtra; energetinių sąnaudų ir neigiamo geležinkelių poveikio aplinkai mažinimas. Anot J. Butkevičiaus, A. Jaržemskio svarbiausi vežimo geležinkeliu paslaugų kokybės rodikliai yra patikimumas ir punktualumas. Geležinkeliai turi sudaryti bendradarbiavimo sutartis su kitomis transporto rūšimis, kad savo klientams galėtų organizuoti pristatymo „nuo durų iki durų“ paslaugas. Pristatymo „nuo durų iki durų“ stoka – tai viena iš didžiausių geležinkelių transporto problemų – šį faktą patvirtino ir mano atliktas praktinis tyrimas
. Todėl ypatingai svarbi yra intermodalinio transporto
 plėtra bei visų anksčiau minėtų priemonių įgyvendinimas. 
Remdamasi R. Palšaičio, R. Burkovskio moksliniu straipsniu „Keleivių ir krovinių vežimo geležinkeliu tendencijų analizė“
 bei Statistikos departamento
 pateiktais duomenimis apie krovinių vežimo vietiniais maršrutais apimtis, analizau vietinių krovinių vežimų geležinkeliu apimčių kitimo tendencijas bei prognozavau vietinių krovinių vežimų geležinkeliu numatomas apimtis ateities periodui (2008–2020 m.).
Statistiniai duomenys, reikalingi šiam darbui, buvo surinkti naudojantis LR Susisiekimo ministerijos, Lietuvos statistikos departamento prie Lietuvos Respublikos Vyriausybės bei AB Lietuvos geležinkeliai pateikta medžiaga internete (ataskaitos, naujienos ir kita) bei šių institucijų metiniais pranešimais apie vietinius krovinių vežimus geležinkelių transportu bei šių vežimų apimčių kitimo tendencijas ir šias tendencijas lemiančias priežastis.

Šiam baigiamajam magistro darbui reikalingi praktiniai duomenys surinkti naudojantis internetinio puslapio www.apklausa.lt paslaugomis bei gamybinių, transporto/ekspedicinių įmonių, transporto srities specialistų apklausa telefonu.
2.2. Geležinkelių transporto raida Europoje ir Lietuvoje

Siekiant numatyti vietinių krovinių vežimų geležinkelių transportu perspektyvas ir ateities tendencijas, būtina išanalizuoti geležinkelių transporto raidą ir plėtrą (taip pat svarbu įvertinti geležinkelių plėtrą sąlygojusias priežastis). 
Geležinkelių transporto raida Europoje.

Pirmieji geležinkelio bėgiai buvo nutiesti 1825 m. Didžiojoje Britanijoje. Jais ėmę važinėti pirmieji garvežiai atvertė naują puslapį ne tik transporto, bet ir pramonės plėtros ir miestų kūrimosi istorijoje. Taigi pirmųjų traukinių Europoje paskirtis būtent ir buvo vietinių krovinių transportavimas. 
Iki antrojo pasaulinio karo geležinkelių ilgis sparčiai didėjo ir geležinkelių transportas buvo svarbiausia susisiekimo rūšis. Ji buvo naudojama kroviniams vežti, keleiviams susisiekti bei gynybai ar militaristinei strategijai. Taigi iki antrojo pasaulinio karo geležinkelių transportui kaip susisiekimo priemonei buvo skiriamas ypatingas dėmesys, tuo tarpu dabar didžiausias prioritetas skiriamas automobilių transportui. Tai ir yra didelė problema, siekiant mažinti spūstis keliuose, kelių apkrovimą taršą bei avaringumą.
Po antrojo pasaulinio karo geležinkelių reikšmė sumažėjo dėl prasidėjusios pokario ekonominės krizės. Tačiau vis dėlto imta jį atstatyti ir plėtoti tose valstybėse, kurios turėjo stiprią kalnakasybos, plieno ir metalų apdirbimo pramonę, stambias gamyklas. Taigi svarbu pastebėti, kad geležinkelių transportas yra labai svarbus šalims, kuriose išvystyta gamyba, pramonė, kadangi ši transporto rūšis vaidina be galo reikšmingą vaidmenį transportuojant žaliavas / pagamintą produkciją į / iš gamyklų bei pramonės įmonių.
Geležinkelius turi 150 pasaulio valstybių, tačiau jie yra pasiskirstę nevienodai. Yra didžiulių plotų, kuriuose jų tinklas yra retas arba jų išvis nėra. Ilgiausią geležinkelių tinklą turi JAV ir Europos šalys, o tankiausią – Vakarų Europos valstybės. Ekonomiškai stiprių valstybių geležinkelių transportas (krovinių apyvarta, judėjimo greitis, intensyvumas) rodo šalies ekonomikos lygį. Prancūzijoje, Italijoje, Vokietijoje daugeliu maršrutų traukiniai važiuoja vidutiniškai 200 km/h greičiu. Minėtina, kad Lietuvoje krovininių traukinių parkas yra gerokai pasenęs, todėl traukinių greitis yra kur kas mažesnis nei anksčiau minėtose ekonomiškai stipriose valstybėse. Tai yra viena iš kliūčių, trukdančių vystyti vietinių krovinių transportavimą geležinkelių transportu Lietuvoje.
Toliau kalbant apie geležinkelių transporto raidą Europoje, reiktų pasakyti, kad šeštąjį, septintąjį ir netgi aštuntąjį praėjusio amžiaus dešimtmečius Vakarų Europos šalys daugiausiai investavo į automobilių kelius. Per tuos kelis dešimtmečius automobilių kelių tinklas išsiplėtė keturis kartus, o geležinkelių tinklas liko toks, kaip ir amžiaus pradžioje. Be abejo, buvo nutiestos kelios greitaeigių traukinių linijos, modernizuota technika, tačiau ekonominiame Europos žemėlapyje didesnių pasikeitimų nebuvo. 

Geležinkelių transportas, kaip ir visa transporto sistema, yra labai glaudžiai susijęs su šalies ekonomika ir gamybos plėtra. Per pastaruosius 30–40 metų išryškėjo aiški tendencija – augant nacionaliniam produktui, didėja ir bendroji transporto apimtis, įvertinant keleivio kilometrus ir krovinių tonkilometrius. Taigi viena iš priemonių, skatinančių vietinių krovinių vežimų geležinkeliu plėtrą, galėtų būti gamybos bei pramonės plėtra.   

Nuo septintojo dešimtmečio absoliučiai ir santykinai sumažėjo krovinių vežimai geležinkelių transportu, palyginti su kelių transportu. Nors keleivių vežimų geležinkelių transportu apimtys didėja, tačiau šių vežimų dalis vežimų rinkoje mažėja. Didėjant vežimų poreikiui, kurį diktuoja bendrojo nacionalinio produkto Europoje augimas, vis didesnė vežimų dalis tenka kelių transportui. Taip susidaro transporto spūstys pagrindiniuose Europos keliuose. Kelių apkrovimą lydi eismo saugumo ir aplinkosaugos problemos. Didėjant kelių transporto eismo intensyvumui, kartu didėja atmosferos užterštumas, triukšmas, avaringumas. Užsienio specialistai prognozuoja, kad transporto eismo intensyvumai Vakarų Europoje po 20–40 metų išaugs dvigubai, o Rytų Europos šalyse tai atsitiks jau po 10 metų, taigi ekologiniai padariniai gali būti nenuspėjami, jei nebus imtasi kardinalių priemonių šioms problemoms spręsti. Vienas efektyviausių sprendimo būdų – keleivių ir krovinių srautų nukreipimas nuo automobilių kelių į geležinkelius. Tai yra vienodų konkurencinių sąlygų geležinkelių ir automobilių transportui sudarymas bei krovinių vežimo geležinkeliu plėtojimo idėja, akcentuojant geležinkelių transporto politinių, ekonominių, vadybos, technologinių ir techninių priemonių gerinimą.

 Atsižvelgiant į tai, ekonominė politika geležinkelių srityje ES pradėta keisti iš esmės jau daugiau nei prieš 10 metų, kai tapo akivaizdu, kad senasis transporto politikos modelis, paremtas centralizuotu planavimu, dosniomis subsidijomis arba labai griežtu, išsamiu reglamentavimu ir valstybine nuosavybe nebepasiteisina. Tačiau nauji veiklos modeliai, paremti rinkos veikimo mechanizmu ir gerokai nuosaikesniu reguliavimu, taip pat nėra visiškai įsitvirtinę.

Nuo XX a. pabaigos ES vieningoje rinkoje kryptingai siekiama sukurti sąlygas konkurencijai geležinkelių rinkoje, atskirti infrastruktūros valdymą ir vežimo paslaugas, pabrėžiama, kad reikia vadovautis konkurencijos principais ir riboti valstybės pagalbą, siekiama prisitaikyti prie mažėjančių srautų, kuriuos lėmė daugiausia pramonės struktūros ir susisiekimo paklausos pokyčiai. ES lygmeniu yra priimta nemažai teisės aktų, numatančių struktūrinę geležinkelių pertvarką, kurios tikslas – sukurti šioje srityje konkurenciją, padidinti efektyvumą, susigrąžinti keleivius ir krovinius iš konkuruojančių transporto rūšių ir sumažinti naštą nacionaliniams biudžetams. Jos esmė: suskaldyti esamą vertikalią monopoliją atskiriant vežėją nuo vėžės ir atveriant priėjimą prie vėžės naujiems vežėjams. Tačiau reformos daugumoje ES šalių vyksta lėtai ir dėl objektyvių priežasčių (pvz., sudėtinga infrastruktūrą paskirstyti teisingai), ir dėl subjektyvių priežasčių (pvz., istorinių monopolistų protegavimo, nacionalinio geležinkelių uždarumo, stiprios lobistinių grupių įtakos). 

Geležinkelių reforma ES dalinama į tris etapus. Pirmasis etapas apima direktyvą 91/440, kuria reikalaujama atskirti infrastruktūros ir transporto paslaugų sąskaitas, direktyvą 95/18 dėl geležinkelių veiklos licencijavimo ir direktyvą 95/19 dėl geležinkelių infrastruktūros paskirstymo bei apmokestinimo. 

Antrasis reformų etapas, dar vadinamas pirmuoju geležinkelių paketu, apima direktyvas, priimtas 2001 m. ir įsigaliojusias 2003 m. (2001/12, 2001/13, 2001/14, 2001/16). Šis paketas reglamentuoja tik krovininį transportą ir juo siekiama liberalizuoti per rinkos atvėrimą ir konkurencijos diegimą geležinkelių sektorių pradžioje dalyje tinklo, o 2006 m. (antrasis geležinkelių paketas) – ir visame tinkle. Jame numatyta, kad šalys narės turi užtikrinti, jog būtų įsteigta institucija – infrastruktūros valdytojas; kad geležinkelio įmonių valdymas, įskaitant finansus, būtų nepriklausomas nuo valstybės institucijų; kad infrastruktūros pajėgumus skirstytų įmonė, pati neužsiimanti geležinkelio vežimais; kad finansinė parama, skirta keleivių vežimo išlaidoms arba viešosioms paslaugoms kompensuoti būtų apskaityta atskirai ir negalėtų būti panaudota kitoms reikmėms; kad būtų įsteigtas nepriklausomas reguliatorius, kuris prižiūrėtų konkurenciją geležinkelio paslaugų rinkoje. 

Trečiasis reformos paketas arba antrasis geležinkelių paketas pasirodė 2004 m. (reglamentas 881/2004, direktyva 2004/49, 2004/50 21004/51). Juo siekiama harmonizuoti saugumo ir sertifikavimo reikalavimus ir įkurti vieningą Bendrijos Geležinkelių saugumo ir suderinamumo agentūrą. 

2005 m. Komisija yra pasiūliusi trečiąjį geležinkelių paketą, kuris numato keleivių vežimo rinkos liberalizavimą iki 2010 m., mašinistų licencijų harmonizavimą, keleivių teisių bei krovinių vežimo kokybės reikalavimus.

Geležinkelių transporto raida Lietuvoje.
Lietuvoje pirmasis geležinkelis pradėjo veikti 1861 m. Tai buvo Peterburgo–Varšuvos geležinkelio atšaka Kaunas–Kybartai. Ši viešojo susisiekimo atšaka buvo atidaryta 1861 m. balandžio 28 dieną ir sujungė Kauną su Vokietija per Virbalį. 

1862 m. baigta tiesti ir gegužės mėn. 9 dieną buvo oficialiai atidaryta per Lietuvą (per Dūkštą, Ignaliną, Švenčionėlius, Pabradę, Vilnių, Lentvarį, Varėną) einanti Peterburgo–Varšuvos geležinkelio dalis. 

1871–1873 m. per Lietuvą (Mažeikius, Šiaulius, Radviliškį, Kėdainius, Kaišiadoris) nutiestas Liepojos–Romnų geležinkelis, 1873 m. nutiesti Mažeikių–Jelgavos ir Radviliškio–Panevėžio–Daugpilio geležinkeliai, 1884 metais Vilniaus–Rovno geležinkelis (per Lydą, Baranovičius). XIX a. pabaigoje nutiesta linija per Alytų, Simną, Suvalkus iki Gardino, prijungta prie Peterburgo–Varšuvos geležinkelio. 

1895–1898 m. nutiestas siaurasis geležinkelis su Pagėgių–Lauksargių ir Klaipėdos–Bajorų atšakomis. Siaurojo geležinkelio
 paskirtis buvo aptarnauti platųjį geležinkelį – gabenti vietinius krovinius, vežti keleivius. Siauruoju geležinkeliu buvo gabenami linai, bekonai, cukriniai runkeliai, miltai, sviestas, sėmenys, miško medžiaga, smėlis.
Lietuvos nepriklausomybės laikotarpiu imta kurti ir stiprinti geležinkelių eksploatavimo ir valdymo struktūras. 1919 m. vyriausybė geležinkelius perdavė valdyti susisiekimo ministerijai. Buvo suformuota geležinkelių valdybos struktūra. Lenkijai okupavus Vilniaus kraštą, valdant geležinkelius sukurta atskira Vilniaus administracija.

Nepriklausomoje Lietuvoje nutiestos šios geležinkelio linijos: 1921–1923 m. – Kazlų Rūdos–Šeštokų ruožas (58 km), 1924–1925 m. – Amalių–Telšių ruožas (58 km) ir 1930–1932 m. – Telšių–Kretingos geležinkelis (78 km). Pertvarkytas siaurųjų geležinkelių tinklas. 1939 m. pabaigoje Lietuvoje (be Klaipėdos krašto) buvo 1421 km plačiųjų ir 482 km siaurųjų geležinkelių.

Antrojo pasaulinio karo laikotarpiu okupuotoje Lietuvoje geležinkelių valdymas perėjo į karinės geležinkelių administracijos centrą Rygoje. 

1944 m. sovietų okupacija įsteigė Lietuvos geležinkelių valdybą, pavaldžią TSRS susisiekimo kelių liaudies komisarui. Į valdybos sudėtį įėjo dvi geležinkelių apygardos: Vilniaus ir Šiaulių. 1953 m. įvykdyta geležinkelių valdymo reforma sujungiant trijų Pabaltijo respublikų geležinkelius į vieną Baltijos geležinkelį.

 Karo pabaigoje baigtos atstatyti sugriautos linijos, kai kuriuose ruožuose nutiesti antrieji keliai, o 1974 m. praplatinta Utenos–Švenčionėlių siaurojo geležinkelio linija. 1975 m. – elektrifikuoti geležinkelio ruožai Vilnius–Kaunas, Lentvaris–Trakai ir Vilnius–Naujoji Vilnia. 1975 m. Lietuvoje buvo 2004 km geležinkelių. 

1990 m. sausio mėn. Lietuvos vyriausybė pareikalavo iš TSRS Ministrų Tarybos atkurti geležinkelių savarankiškumą, buvusį iki 1940 metų. 1990 metais atkuriama Lietuvos susisiekimo ministerija, kuri suformuoja Geležinkelio skyrių (vėliau – Departamentą). 1991 m. buvo įsteigta valstybinė įmonė „Lietuvos geležinkeliai“. 

  1991 m. atkūrus Lietuvos nepriklausomybę, didelę svarbą įgijo 22 km ilgio europinio standarto (1435 mm) vėžės atkarpa Šeštokai–Lietuvos siena su Lenkija. Šis ruožas tapo Lietuvos geležinkelių „langu į Europą“ – keleivius vežti šia linija pradėta 1992 m., o krovinius – 1994 m., pastačius Šeštokų krovinių terminalą.

Lietuvoje geležinkeliai buvo plėtojami pagal vienodą modelį su buvusiais Rusijos geležinkeliais. Buvo primesta Rusijos geležinkelių kelių ūkio tvarkymo sistema, kurią Lietuva numatė po 2000 m. keisti ir pereiti prie Vakarų Europos kelių ūkio tvarkymo sistemų.    

1999 m. Lietuvos geležinkelių eksploatacinis ilgis sudarė 1996,8 km, iš jų: 1520 mm pločio vėžės – 1806,2 km, 1435 mm – 21,8 km, 750 mm pločio vėžės – 168,8 km, vieno kelio ruožų – 1432,0 km, dviejų kelių ruožų – 564,8 km. Visas bendras pagrindinių kelių ilgis sudarė 2598,8 km, visas bendras stočių ilgis – 1178,4 km, privažiuojamųjų kelių ilgis – 499,8 km. Elektrifikuotų kelių ilgis – 122 km (nuo Naujosios Vilnios iki Kauno ir nuo Lentvario iki Trakų), iš jų 117 km – dviejų kelių geležinkelių. Iš viso 1999 m. buvo 464 pervažos, 30 viadukų, 16 pėsčiųjų tiltų ir 18 saugomų tiltų. 

Dabartinis linijų ilgis yra 1771,2 km, iš kurių 1370 km yra vienkelio ruožai, 402 km – dvikelio ruožai ir 2 km – trikelio ruožas. Didžioji linijų kelių dalis  yra 1520 mm vėžės pločio, ir tik 27 km yra 1435 mm vėžės pločio. 1467 tinklo kilometrus sudaro stočių ir privažiuojamieji keliai
.

2.3. Vietiniai krovinių vežimai geležinkeliu Lietuvos Respublikoje

Vidaus vežimas – tai vežimas tarp dviejų vietų (pakrovimo vietos ir iškrovimo vietos) esančių šalyje
. Europos bendrijų komisija
 pateikė platesnį bei pritaikytą geležinkelių transportui šios sąvokos apibūdinimą: „Vidaus vežimas – tai vežimas geležinkelių transportu tarp dviejų vietų (pakrovimo/įlaipinimo vietos ir iškrovimo/išlaipinimo vietos) esančių atsiskaitančioje šalyje. Judėjimas gali būti susijęs su tranzitu per kitos šalies teritoriją“.
Vidinių (vietinių) krovinių vežimų
 geležinkeliu apimtys ir krovinių vežimo apyvarta priklauso nuo daugelio veiksnių. Didžiausią įtaką jiems turi įvairių transporto rūšių siūlomos krovinių vežimo paslaugos, tų paslaugų planavimo ir atlikimo kokybė, paslaugų atlikimo greitis, patikimumas bei prieinamumas, vykdoma kainų politika, vietinių pramonės ir žemės ūkio produkcijos apimtys ir struktūra, šalies gamybos jėgų pasiskirstymas ir tarprajoniniai ryšiai, vietos produkcijos tiekimo ir realizavimo organizavimas ir specializacija, susisiekimo kelių plėtra.

Vežimų įvairiomis transporto rūšimis, tame tarpe ir vietinių krovinių vežimų geležinkeliu, apimčių augimo tempai tiesiogiai siejasi su kitų ūkio šakų augimo tempais bei su bendru šalies ekonomikos vystymusi, kuris apibūdinamas tokiais pagrindiniais makroekonominiais rodikliais – bendrojo vidinio produkto (BVP), infliacijos kitimo tempais, vartotojų pajamų pokyčio ir mokesčių rodikliais.
Minėtina, kad vietinių krovinių vežimų geležinkelių transportu apimtims didelę įtaką turi kuro kainos. Kuro kainų kilimas didina kelių transporto (kelių transportas yra pirmaujanti vietiniuose krovinių vežimuose transporto rūšis tiek mūsų šalyje, tiek daugelyje kitų šalių) paslaugų kainas, o tai lemia aktyvesnį geležinkelių transporto pasirinkimą vietinių krovinių transportavimui.
Toliau bus aptariami ir analizuojami įvairūs aspektai, turintys reikšmingos įtakos vietiniams krovinių vežimams Lietuvos Respublikoje.

2.3.1. Išskirtiniai Lietuvos geležinkelių bruožai
Siekiant spręsti šiame darbe iškeltą problemą – „Lietuvos geležinkelių tinklo tankumas leidžia gabenti beveik dvigubai daugiau krovinių per metus, nei šiuo metu gabenama. Tačiau esama AB „Lietuvos geležinkeliai“ valdymo struktūros būklė, esama geležinkelių infrastruktūra, pasenęs riedmenų parkas bei naujųjų technologijų stoka neleidžia pasiekti šių rodiklių“, būtina išanalizuoti išskirtinius Lietuvos geležinkelių bruožus.
Kaip buvo minėta ankstesniame skyriuje, bendras Lietuvos geležinkelių tinklo
 ilgis – 1771,2 km, iš kurių 1370 km yra vienkelio ruožai, 402 km – dvikelio ruožai ir 2 km – trikelio ruožas. 98,7 % geležinkelių yra Rusijos standarto (1520 mm pločio vėžė), o 1,3 % – atšaka nuo Lenkijos sienos iki Šeštokų – Europos standarto (1435 mm pločio vėžė).

Lietuvos geležinkelių sistema apima 461 tiltą, kurių bendras ilgis yra 12,2 km, ir vieną 1,3 km ilgio tunelį.

Lietuvos geležinkelių tankumas – apytikriai 26 km/1000 km2.

Yra dvi elektrifikuotos linijos – Naujoji Vilnia–Vilnius–Kaunas ir Vilnius–Trakai, kurių bendras ilgis – 122 km ir kurios naudojamos tik keleiviams vežti elektriniais traukiniais vietoje.

Lietuvos geografinė padėtis lėmė, kad mūsų šalį kerta du visos Europos transporto koridoriai (1 pav.): I Šiaurės–Pietų krypties koridorius Talinas–Ryga–Kaunas–Varšuva ir jo atšaka IA Šiauliai–Kaliningradas–Gdanskas; IX Rytų–Vakarų krypties koridoriaus atšakos IXB Kijevas–Minskas–Vilnius–Kaunas–Klaipėda ir IXD Kaunas–Kaliningradas. Šie koridoriai buvo patvirtinti Europos transporto konferencijose Kretoje ir Helsinkyje. Lietuvai įstojus į Europos Sąjungą, jie tapo visos Europos transporto tinklo dalimi.

1 pav. Lietuvos geležinkelių tinklo koridoriai
Dabartinis Lietuvos geležinkelių transporto sektorius, kaip ir daugelyje kitų Vidurio ir Rytų Europos šalių, palyginti su moderniomis ir tarpusavyje susijusiomis ES valstybių narių geležinkelių transporto sistemomis, gerokai atsilikęs techniniu, ekonominiu, technologiniu ir organizaciniu požiūriu. Keleivinių traukinių projektinis greitis pagrindinėse Lietuvos linijose – 120 km/h, krovininių traukinių – 100 km/h. Tačiau dėl blogos infrastruktūros būklės (vėluojantis kapitalinis geležinkelių, telekomunikacijų, signalizavimo ir elektros įrangos, naudojamos jau 30 metų, remontas) kai kuriose atkarpose greitis ribojamas iki 40 km/h
.

Pagrindiniai tranzito srautai Rytų–Vakarų kryptimi yra tarp Klaipėdos, Kaliningrado ir Rusijos bei kitų NVS šalių uostų. Keleivių gabenimo geležinkeliais srautai ir su jais susiję veiklos rodikliai mažėja jau kelerius metus
.

Gamybos veiklos sumažėjimas, sukeltas Vidurio ir Rytų Europos šalių ekonominių reformų, paveikė ir Lietuvos geležinkelius. Tačiau vėlesniais metais, kaip ir daugelyje Europos šalių, Lietuvos geležinkeliais gabenamų krovinių kiekiai padidėjo.

Dabartinis geležinkelių tinklo tankumas, t. y. 26 km/1000 km2, leistų gabeti iki 50 mln. t krovinių per metus, tačiau šio masto negalima pasiekti dėl nepatenkinamos geležinkelių infrastruktūros būklės (būtina remontuoti bėgius, modernizuoti signalizavimo ir telekomunikacijų sistemas) bei šiuo metu esančios vienintelės krovinių ir keleivių vežimus geležinkeliais vykdančios akcinės bendrovės „Lietuvos geležinkeliai“ grėmėzdiškos valdymo struktūros, kuri nėra pajėgi įdiegti naujų valdymo metodų ir efektyviai dirbti rinkos sąlygomis.
Apibendrinant minėtini tokie pagrindiniai Lietuvos geležinkelių saviti bruožai:

· Skirtingas nei Europos šalių geležinkelių vėžės plotis, kitų techninių parametrų traukos riedmenys.

· Integravimasis į buvusios SSRS geležinkelių sistemą, įskaitant bendrą vagonų parko eksploatavimą. Ši sąsaja, nors ir daugeliu aspektu laikoma kliūtimi integruojantis į Europos geležinkelių transporto sistemą, sukuria papildomą galimybę būti tarpininku tarp dviejų sistemų.

· Didelės krovinių vežimo apimtys. Geležinkeliais gabenama 40 % visų Lietuvos teritorija vežamų krovinių (ES šalyse – apie 10 %). Pajamos iš krovinių vežimo sudaro 80–90 % visų geležinkelių transporto pajamų, tuo tarpu ES šalyse daugiau pajamų gaunama iš keleivių vežimo.

· Visgi šiuo metu dominuoja tarptautiniai krovinių vežimai
. 2007 m. tarptautiniai krovinių vežimai Lietuvos geležinkeliais sudarė apie 77 %, o 2001 m. – net 82 %. Tuo tarpu, pavyzdžiui, Lenkijoje vietiniai krovinių vežimai geležinkeliais sudaro daugiau kaip 70 %. Tačiau minėtina, kad mūsų šalyje per 2004–2005 metus vežimų geležinkeliais apimtys labiausiai didėjo būtent dėl didėjančių vietinių ir tranzitinių vežimų.
· Dar laukiamas geležinkelių reformos įgyvendinimas. Situacija yra šiek tiek parodoksali: reforma vykdoma labai pamažu, siekiama didesnio efektyvumo, nors krovinių vežimo dėka, AB „Lietuvos geležinkeliai“ dirba pelningai (ES šalyse keleivių vežimai geležinkeliu yra pelningi, tuo tarpu mūsų šalyje jie yra nuostolingi).

2.3.2. Siaurasis geležinkelis – vietiniams krovinių vežimams

 Siaurukas – tai taip visų meiliai vadinamas Aukštaitijos siaurasis geležinkelis, šiuo metu skaičiuojantis jau antrąjį šimtmetį. Siaurasis geležinkelis Lietuvoje pradėtas tiesti XIX a. paskutiniame dešimtmetyje. Jo paskirtis buvo aptarnauti platųjį geležinkelį – gabenti krovinius, vežti keleivius. Siaurojo geležinkelio statyba buvo pigesnė, lengvesnės techninės sąlygos.
                                      2 pav. Siaurukas


1899 m. sujungus 750 mm pločio siaurąjį geležinkelį su 1873 m. per Panevėžį nutiestu plačiuoju, 144 km Švenčionėlių–Panevėžio ruožu, pradėta gabenti pirmuosius krovinius. Tai buvo juodų garvežių ir medinių vagonėlių laikas. XX a. pirmoje pusėje siaurukas buvo pagrindinė transporto priemonė Aukštaitijoje, vežanti ir keleivius, ir krovinius. Siauruoju geležinkeliu į Panevėžį iš apylinkių buvo gabenami linai, bekonai, cukriniai runkeliai, miltai, sviestas, sėmenys, miško medžiaga, smėlis. Ūkininkams siaurukas gabeno druską, trąšas, žibalą, anglis
.

Šiuo metu yra išlikusios kelios siauruko atkarpos:

· Panevėžys–Rubikiai.
· Panevėžys–Biržai. 

· Joniškėlis–Linkuva.

Dabartiniu metu tinkama naudoti tik Panevėžio–Rubikių atkarpa eina pro Taruškas, Raguvėlę, Surdegį, Troškūnus, Anykščius, Bičionis. Praėjus keliems metams po sovietmečio pabaigos, nutrūko krovinių – kvarcinio smėlio srautas šiuo geležinkeliu ir jis tapo nuostolingu, todėl buvo uždarytas ir dabar naudojamas tik užsakomiesiems reisams, turistams vežioti. Nuo 2001 metų siaurasis geležinkelis nebenaudojamas kaip įprastas susisiekimo kelias ir dabar suvokiamas kaip vienas unikaliausių ir saugotinų Lietuvos Respublikos kultūros paveldo objektų.
2.3.3. AB „Lietuvos geležinkeliai“ veiklos sąlygos

AB „Lietuvos geležinkeliai“ yra vienintelė geležinkelių transporto įmonė Lietuvoje, realiai užsiimanti keleivių ir krovinių transportavimu geležinkeliu. Kitos licencijas turinčios įmonės
 vežimų kol kas nevykdo. Bendrovė, vykdydama keleivių ir krovinių vežimą, atlieka ir riedmenų (vagonų ir traukos riedmenų) priežiūrą bei remontą, infrastruktūros priežiūrą ir modernizavimą.
LG paskirta viešosios geležinkelių infrastruktūros ir valstybinės žemės, priskirtos šiai infrastruktūrai, valdytoja. Bendrovė pastoviai plėtoja tarptautinius ryšius su užsienio partneriais, aktyviai dalyvauja tarptautinių geležinkelių organizacijų veikloje. 
LG valdymo struktūra pateikta žemiau esančiame paveikslėlyje (3 pav.).

3 pav. AB „Lietuvos geležinkeliai“ valdymo struktūra
LG – stambiausia šalies transporto paslaugų įmonė, tačiau šiuo metu balansuojanti ant nuostolingumo ribos, nes pelningi tik krovinių vežimai. Sudėtingą įmonės būklę lemia ir tai, kad bendrovė savo pajamomis turi finansuoti visas su bendrovės veikla susijusias išlaidas, infrastruktūros renovacijos ir plėtros projektus, nuostolingas keleivių vežimo paslaugas, vykdyti bendrovei nuostolingus valstybės įsipareigojimus.
Akcinės bendrovės „Lietuvos ge​ležinkeliai“ veiklos sąlygos yra speci​finės. Bendrovės teikiamų paslaugų mastai bei ekonominiai veiklos rodik​liai priklauso nuo Lietuvos, Rusijos ir kitų kaimyninių valstybių užsienio politikos bei aukščiausiu valdymo ly​giu priimamų politinių bei ekonomi​nių sprendimų.
Kadangi, šiame darbe yra analizuojami vietiniai krovinių vežimai geležinkelių transportu, svarbu įvertinti AB „Lietuvos geležinkeliai“ turimą traukos riedmenų parką, krovininių vagonų parką bei pasirengimą vykdyti vietinius krovinių vežimus geležinkeliais.

AB „Lietuvos geležinkeliai“ riedmenų ūkį sudaro 249 lokomotyvai, 467 keleiviniai vagonai ir 9306 prekiniai vagonai. Riedmenų konstrukcija yra pagrįsta rusiškais standartais ir rusiškomis techninėmis geležinkelių taisyklėmis ir dauguma jų yra pagaminti buvusios Sovietų Sąjungos ar Rusijos Federacijos įmonėse. Didžiausią riedmenų parko dalį sudaro krovininiai vagonai.
Traukos riedmenų parkas. Traukos riedmenų ūkis geležinkelių sistemoje yra vienas iš svarbiausių. Nuo jo techninės būklės labai priklauso krovinių ir keleivių vežimo intensyvumas, ekonomiškumas ir saugumas. Dėl prastos šilumvežių ir dyzelinių traukinių būklės didėja aplinkos tarša.  

Visuose lokomotyvuose naudojami dyzeliniai varikliai su elektrinėmis pavaromis. 
LG inventorinį traukos riedmenų parką sudaro šie traukos riedmenys: 139 prekiniai šilumvežiai (M62, 2M62), 91 manevrinis šilumvežis (TEM2, ČME3, TGK2), 15 keleivinių šilumvežių (TEP60, TEP70), 44 dyzeliniai traukiniai (D1, DR1A), 16 elektrinių traukinių (ER9M). Pagrindinis dyzeliu varomos traukos parko trūkumas yra jo vidutinis amžius – 164 riedmenų amžius viršija 20 metų (67,8 %). Tik 35 lokomotyvai yra 15-os ir mažiau metų senumo (14,5 %). Labai ilgas krovininių traukinių lokomotyvų amžius, iš kurių 133 riedmenys yra senesni nei 15 metų.

Ilgos lokomotyvų eksploatacijos rezultatas – tai daug energijos vartojantis didžiulis riedmenų parkas, itin dažni gedimai, didelis atsarginių dalių poreikis. 

Kita vertus, kadangi yra tik keletas lokomotyvo tipų, jų priežiūra ir remontas gali būti organizuojami kur kas ekonomiškiau ir veiksmingiau. Šis privalumas labai akivaizdus krovininių lokomotyvų atžvilgiu, kadangi faktiškai yra naudojamas tik vienas jų tipas (2M62 yra dvigubas M62).
Krovininių vagonų parkas. AB „Lietuvos geležinkeliai“ krovininių vagonų parką sudaro:

· 1713 dengtųjų vagonų.

· 942 platforminiai vagonai.

· 1842 pusvagoniai.

· 1896 cisterniniai vagonai.

· 342 izoterminiai vagonai.

· 2757 kiti vagonai
.

Krovininių vagonų parko vidutinį amžių galime pamatyti žemiau esančiame paveiksle:
4 pav. Krovininių vagonų parko vidutinis amžius
Didžiausias krovininių vagonų parko trūkumas, be ilgo amžiaus, yra krovininių vagonų pagrindinių rūšių išskirstymas į daugelį porūšių – tai buvusio sovietų Sąjungos parko pasidalijimo ir ilgų protarpių tarp vagonų įsigijimo pasekmė. Esamas parkas vargiai gali atitikti laisvos krovinių vežimo rinkos paklausą Lietuvoje.

Siekiant užtikrinti pagrindinės geležinkelių veiklos – krovinių gabenimo efektyvumą – reikalinga atnaujinti krovininių vagonų parką.

Naudojama infrastruktūra. Lietuvos geležinkelių infrastruktūra yra carinės Rusijos ir tuometinės Sovietų Sąjungos paveldas. Infrastruktūros konstrukcija yra pritaikyta vidutiniu greičiu gabenti tranzitinius sunkiasvorius traukinius.   

Kalbant apie LR geležinkelių infrastruktūrą, svarbu paminėti, kad didelė problema yra ta, jog dauguma tiltų (įeinančių į Lietuvos geležinkelių sistemą) buvo pastatyti prieš 50 ir daugiau metų, ir dabar nebetenkina šiuolaikinių apkrovų reikalavimų. Didėjant vežimų apimtims ir traukinių svoriui, būtina šių tiltų rekonstrukcija. 

Nuo infrastruktūros kokybės priklauso svarbiausi geležinkeliui keliami reikalavimai – traukinių greitis ir eismo saugumas. Todėl infrastruktūrai reikia nuolatinio dėmesio, nes ją nuolat būtina atnaujinti, tobulinti. Patikima geležinkelio kelių tinklo būklę galima laikyti tada, kai visos infrastruktūros sudėtinės dalys – bėgiai, pabėgiai, iešmai, kelio sankasa, tiltai, viadukai – veikia be sutrikimų, garantuoja saugų eismą bei geležinkelio pralaidumą.

Lietuvos geležinkelių infrastruktūros techninis lygis dar neatitinka europinio, todėl geležinkelių infrastruktūros modernizavimas ir plėtra yra esminė sėkmingo darbo Europos geležinkelių sistemoje sąlyga. Prioritetas teikiamas geležinkelių infrastruktūros renovacijai ir modernizavimui tarptautiniuose transporto koridoriuose. Pagrindinis dėmesys plėtojant geležinkelių infrastruktūrą skiriamas Lietuvos geležinkelių techninei sąveikai su Europos geležinkeliais užtikrinti, šiuolaikiniams saugos ir aplinkosaugos reikalavimams įgyvendinti, geležinkelio kelių apkrovai ir traukinių važiavimo greičiui didinti, kombinuotiems vežimams skatinti
.

Vietinių krovinių vežimų geležinkeliu tarifų formavimo politika. LG taikomi krovinių vežimo tarifai skirstomi į vietinius ir tarptautinius tranzito. Vietiniai tarifai yra nustatomi taikant lanksčią sistemą, įvertinus krovinių vežimo savikainą, ekonominį naudingumą bei konkurencinės rinkos ypatumus. Vežant krovinius, konkretūs tarifai nustatomi LG maksimaliems (baziniams) tarifams taikant koeficientus, kurių dydžiai priklauso nuo vežamo krovinio rūšies, maršruto ir atstumo, vežimo apimčių, vagonų rūšies, geležinkelių transporto paslaugų rinkos konkrečių sąlygų ir tarifų skirtumų skirtingais maršrutais, krovinių vežimų kitomis transporto rūšimis paslaugų pasiūlos bei kainos, ir vežimo tarptautiniais transporto koridoriais arba kombinuotoju transportu. Jei sąlygos, pagal kurias nustatomi tarifai, yra vienodos, tarifai LG klientams taip pat turi būti vienodi. Tačiau paprastai derybos dėl tarifų yra vykdomos konfidencialiai tarp LG ir kliento, ir krovinių vežimo rinkodaros mechanizmas, koeficiento nustatymas, taikomos nuolaidos nėra skelbiami (išskyrus maksimalius (bazinius) tarifus), jie sutariami konkrečiai su krovinius siekiančia vežti puse.
Išaugę krovinių vežimo geležinkeliu mastai ir bendrovėje taikoma lanksti tarifų politika, orientuota į klientą, leido padidinti krovinių vežimo veiklos pajamas 17 %
.

LG specifinės veiklos sąlygos. Įvertinus LG specifines veiklos sąlygas, minėtina, kad dabartiniu metu Lietuvos geležinkelių transporto paslaugų rinka veikia neefektyviai – akcinė bendrovė „Lietuvos geležinkeliai“ dirba natūralios, valstybės sukurtos, monopolijos sąlygomis: veža visus krovinius geležinkeliu ir eksploatuoja turimais resursais pagal išskirtines sąlygas. Klientui, tai yra krovinio siuntėjui ar krovinio vežėjui, nesudaroma galimybė pasirinkti paslaugos teikėją bei patrauklesnę kainą, neišnaudojamos visos galimybės pritraukti papildomus krovinius. Todėl numatomas geležinkelių transporto paslaugų rinkos liberalizavimas, kuris sukurs konkurenciją vežimų geležinkeliais rinkoje, skatins efektyvesnę geležinkelių transporto subjektų veiklą, pritrauks daugiau krovinių, papildys LG vežamų krovinių apimtis. Tikimasi, kad bus surasti nauji krovinių formavimosi centrai ir papildomi srautai, didės infrastruktūros užimtumo lygis ir atsiras daugiau lėšų infrastruktūros priežiūrai.
LG 2007 metų veiklos rezultatai. LG 2007 metais dirbo pelningai. Ataskaitinio laikotarpio pelnas prieš apmokestinimą (neaudituotas) išaugo iki 160 mln. Lt (2006 m. – 141,9 mln. Lt). Bendrovė iš pagrindinės veiklos uždirbo 1,4 mlrd. Lt pajamų, t.y. 14 % daugiau nei 2006 m. Didžioji dalis pajamų (~90 %) uždirbta vežant krovinius. 2007 m. geležinkelių transportu pervežta 53,5 mln. tonų krovinių. Tai sėkmingiausi metai per visą Lietuvos geležinkelių savarankiškos veiklos laikotarpį. Lyginant su 2006 m., kuomet buvo pervežta 50,2 mln. tonų krovinių, vežimo apimtys išaugo 6,5 %. Pagrindiniai veiksniai, lėmę krovinių vežimo Lietuvos geležinkeliais apimčių augimą, – Lietuvos bei kaimyninių šalių ekonomikos augimas, sėkminga Klaipėdos uosto krovos kompanijų veikla bei AB „Lietuvos geležinkeliai“ krovinių vežimo veiklos efektyvumo didinimas
. Investicijoms per 2007 metus panaudota 398,9 mln. Lt, iš jų 246,5 mln. Lt – nuosavos AB „Lietuvos geležinkeliai“ lėšos ir 132 mln. Lt – ES finansinės paramos lėšų bei kt
.

2.3.4. Bendra Lietuvos geležinkelių transporto sektoriaus SWOT analizė

Potencialūs vidaus pranašumai (S)
AB „Lietuvos geležinkeliai“, vienintelė realiai krovinių vežimus LR vykdanti geležinkelių transporto įmonė, siekia sukurti integruotą informatikos ir ryšių priemonių, standartų, normatyvinių dokumentų ir organizacinių procedūrų visumą, įgalinančią sukaupti pagrindinius transporto sistemos informacinius resursus, suderintai juos apdoroti ir kompiuterinio ryšio priemonėmis operatyviai pateikti įvairaus pobūdžio, pavidalo ir paskirties informaciją technologinei veiklai, visapusiškai apskaitai, sprendimų priėmimui, taip pat valstybinių, valdymo ir administravimo institucijų darbuotojams, vadovams ir kitiems suinteresuotiems juridiniams bei fiziniams asmenims įstatymų numatytos kompetencijos ribose.
Šiuolaikinės informacinės sistemos reikalauja, kad duomenis būtų galima perduoti iš vietų, kur žmonės gauna pirminius dokumentus, į bendras duomenų bazes. Kad tai būtų galima padaryti, turi būti tam tikri informacijos nešėjai – duomenų perdavimo tinklai. Iki 2006 metų pradžios LG jau buvo eksploatuojami duomenų perdavimo tinklai, tačiau nemaža jų dalis buvo technologiškai pasenusi, neužtikrino reikiamo duomenų srautų pralaidumo bei patikimumo, neapėmė visų reikalingų objektų. 2006 metų pavasarį daugiau nei 90 atskirų LG objektų buvo sujungti į globalų įmonės duomenų perdavimo tinklą. Modernizavus globalų LG duomenų perdavimo tinklą buvo išplėtotas ir užtikrintas patikimas ryšys tarp bendrovės objektų
.
Taip pat, svarbu pastebėti, kad pastaraisiais metais intensyviai vykdomi geležinkelio infrastruktūros atnaujinimo ir modernizavimo projektai, turėsiantys teigiamos įtakos krovinių vežimo geležinkelių transportu apimtims.

Potencialūs vidiniai trūkumai (W)
Informacinės technologijos (IT). Vis dėlto, esamas AB „Lietuvos geležinkeliai“ IT lygis dar yra žemas. Silpnai plėtota techninė bazė, nėra tinkamų techninių ir programinių priemonių duomenų apdorojimo technologiniams procesams realizuoti, informacijai surinkti, tvarkyti, saugoti. Krovinių vežimui valdyti sukurtos ir toliau tobulinamos bei naujai kuriamos informacinės sistemos: 

· traukinių eismo grafikų formavimo kompleksinė sistema; 

· operatyvi vežimų kompiuterinė informacinė sistema; 

· vagonų skirstymo stoties kompiuterinė informacinė sistema; 

· komercinių prekių stočių kompiuterinė informacinė sistema; 

· vagonų perdavimo stoties kompiuterinė informacinė sistema ir kt.

Telekomunikacijos. Esama ryšių aparatūra yra morališkai pasenusi, todėl neatitinka šių dienų reikalavimų, neleidžia naudoti didelės spartos duomenų perdavimo technologijų. Nauja telekomunikacinė sistema, kur 2003–2008 m. planuojamas šviesolaidinių kabelių tiesimas ir įrangos montavimas, leis LG naudoti šiuolaikines skaitmenines įvairių duomenų bei telefonijos perdavimo technologijas, sąveiką su kaimyninių šalių analogiškomis telekomunikacijų sistemomis, o tai leis operatyviau valdyti vežimų procesą, teikti kokybiškas ryšio paslaugas tiek žinybiniams vartotojams, tiek ir bendrojo tinklo abonentams, taip pat sumažės eksploatacijos išlaidos.

Pagrindiniai Lietuvos geležinkelių transporto sektoriaus trūkumai:

· Fiziškai susidėvėjusi geležinkelių infrastruktūra.

· Pasenęs geležinkelio riedmenų parkas.

· Nepakankamai išplėtotas elektrifikuotų geležinkelio linijų tinklas.

· Vis dar neįgyvendinta LR geležinkelių reforma. Neracionali Lietuvos geležinkelių organizacinė struktūra (infrastruktūra neatskirta nuo komercinės (operatyvinės) veiklos, o tai trukdo rinkos santykių plėtojimui geležinkelių sektoriuje).
· IT esminio modernizavimo problema.
Potencialios išorinės galimybės (O)
· Įgyvendinus LR geležinkelių reformą bei į geležinkelių transporto rinką atėjus naujiems vežėjams, transportavimo kaina dėl tarp vežėjų atsiradusios konkurencijos taps dar patrauklesnė.
· Padidinus prekinių traukinių greitį iki 120 km/h, galima būtų sumažinti traukos riedmenų skaičių. Remonto bazių modernizavimas, šiuolaikinių vakarietiškų riedmenų remonto technologijų diegimas, depų įrengimų ir įrangos atnaujinimas duotų galimybę prailginti lokomotyvų ir vagonų eksploatavimo laiką.
· Investicijų į geležinkelį skatinimui didesnį dėmesį turėtų skirti valstybė ir jos valdžios struktūros. Skiriant investicijas įvairiems projektams, susijusiems su transportu, svarbiu pasirinkimo kriterijumi turi tapti šio projekto įtaką aplinkai, ypač mažinant energijos, gamtinių išteklių naudojimą, neigiamą triukšmo poveikį, kenksmingų teršalų išleidimą ir išmetimą į aplinką. Būtent geležinkelių, lyginant su kitomis transporto rūšimis, mažesnis poveikis aplinkai verčia daugelį Europos valstybių skatinti investicijas į šią transporto rūšį bei jos modernizavimą ir išvystymą. LG, siekdama tapti ES transporto sistemos lygiaverte nare ir sėkmingai konkuruoti rinkoje, privalo optimizuoti valdymo procesus ir gamybos potencialą. Geležinkeliai naudojasi ES fondų lėšomis bei tarptautinių finansinių kredito institucijų (EIB, Pasaulio banko) teikiamomis paskolomis. Minėti bankai palankiomis sąlygomis finansuoja geležinkelių infrastruktūros, traukos riedmenų modernizavimo projektus.
· Daugiau dėmesio skiriant kombinuotam krovinių transportui, būtų galima optimaliau išnaudoti geležinkelių transporto teikiamus privalumus.
· Taikant privataus ir visuomeninio (valstybinio) kapitalo partnerystės principus finansuojant transporto infrastruktūrą, būtų galima pasiekti puikių rezultatų infrastruktūros plėtroj.
· Siekiant padidinti vietinių krovinių pervežimų geležinkelių transportu perspektyvas, būtina efektyvinti terminalų darbą.
Potencialios išorinės grėsmės (T)
Nemažiau svarbus eismo saugumas ir su juo susiję įvairūs klausimai. Eismo saugumas apima daugelį infrastruktūros ir riedmenų ūkių komponentų, tokių kaip keliai, signalizacijos ir telekomunikacijų įrenginiai, ryšiai, riedmenų techninė būklė ir jų remonto kokybė, riedmenų ir infrastruktūros būklės monitoringas bei kiti techniniai organizaciniai klausimai. Tam mūsų šalyje vis dar skiriama per mažai dėmesio.
2.3.5. Privatūs vežėjai, veikiantys Lietuvos geležinkelių sistemoje

Lietuvos Respublikos geležinkelių transporto kodekse teigiama, kad geležinkelio įmonė (vežėjas) yra licencijuota įmonė, keleiviams, bagažui ir (ar) kroviniams vežti naudojanti viešąją geležinkelių infrastruktūrą ir užtikrinanti trauką teisėtai valdomomis traukos priemonėmis, taip pat įmonė, kuri tik teikia traukos priemones.  

Šiuo metu licencijos verstis atitinkama geležinkelių transporto ūkine komercine veikla yra išduotos (be AB „Lietuvos geležinkeliai“) šiems privatiems subjektams:

- UAB „Unigela“ 1998 m. sausio 29 d. išduota licencija, suteikianti teisę vežti keleivius ir krovinius geležinkelių transportu tarptautiniais maršrutais, 2005 m. rugsėjo 9 d. Lietuvos Vyriausiojo Administracinio Teismo sprendimu 2006 m. sausio 30 d. pakeista į licenciją, suteikiančią teisę vežti keleivius ir bagažą geležinkelių transportu tarptautiniais maršrutais ir licenciją, suteikiančią teisę vežti krovinius geležinkelių transportu tarptautiniais maršrutais;

- UAB „Eismina“ 1998 m. birželio 29 d. išduota licencija, suteikianti teisę vežti keleivius ir krovinius geležinkelių transportu tarptautiniais maršrutais (nepakeista);

- UAB „Transachema“ 1998 m. lapkričio 2 d. išduota licencija, suteikianti teisę vežti keleivius ir krovinius geležinkelių transportu tarptautiniais maršrutais, 2004 m. gegužės 5 d. pakeista į licenciją, suteikiančią teisę vežti keleivius ir bagažą geležinkelių transportu tarptautiniais maršrutais ir licenciją, suteikiančią teisę vežti krovinius geležinkelių transportu tarptautiniais maršrutais;

- UAB „Vestaka“ 1999 m. gegužės 24 d. išduota licencija, suteikianti teisę vežti keleivius ir krovinius geležinkelių transportu tarptautiniais maršrutais, atsižvelgus į 2005 m. rugsėjo 9 d. Lietuvos Vyriausiojo Administracinio Teismo sprendimą, 2006 m. sausio 30 d. pakeista į licenciją, suteikiančią teisę vežti keleivius ir bagažą geležinkelių transportu tarptautiniais maršrutais ir licenciją, suteikiančią teisę vežti krovinius geležinkelių transportu tarptautiniais maršrutais;

- VšĮ „Aukštaitijos siaurasis geležinkelis“ 2002 m. balandžio 16 d. išduota licencija, suteikianti teisę vežti keleivius ir krovinius geležinkelių transportu tarptautiniais maršrutais,      2004 m. gruodžio 21 d. pakeista į licenciją, suteikiančią teisę vežti keleivius ir bagažą geležinkelių transportu tarptautiniais maršrutais;

- UAB Klaipėdos jūrų krovinių kompanija „BEGA“ 2006 m. sausio 9 d. išduota licencija, suteikianti teisę vežti krovinius geležinkelių transportu tarptautiniais maršrutais.

Iš viso išduota 7 ūkio subjektams 11 licencijų suteikiančių teisę verstis geležinkelių transporto ūkine komercine veikla.

Tam, kad įgytų teisę naudotis viešąja geležinkelio infrastruktūra, be licencijos įmonė turi turėti saugos sertifikatą. 

Saugos sertifikatus turi tik 3 geležinkelio įmonės: AB „Lietuvos geležinkeliai“, VšĮ „Aukštaitijos siaurasis geležinkelis“ ir UAB „Transachema“. Vadinasi, iš visų anksčiau minėtų įmonių tik šios trys įmonės gali naudotis viešąja geležinkelių infrastruktūra. 

Tačiau geležinkelių transporto paslaugų rinka nėra atverta: net ir gavę licenciją bei saugos sertifikatą potencialūs vežėjai negali planuoti savo verslo, nes rinkliava už naudojimąsi vėže nėra viešai paskelbta. Kadangi rinkliavos už naudojimąsi viešąja infrastruktūra bazinis dydis nėra nustatytas, jos iki šiol negali naudotis viešąja geležinkelių infrastruktūra. Vienintelis infrastruktūros naudotojas – vežėjas yra bendrovė „Lietuvos geležinkeliai“, kuri yra ir tos infrastruktūros valdytojas.
Kaip jau buvo minėta ankstesniame skyriuje, LG dirba natūralios, valstybės sukurtos, monopolijos sąlygomis: veža visus krovinius geležinkeliu ir eksploatuoja turimais resursais pagal išskirtines sąlygas. Klientui, tai yra krovinio siuntėjui ar krovinio vežėjui, nesudaroma galimybė pasirinkti paslaugos teikėją bei patrauklesnę kainą, neišnaudojamos visos galimybės pritraukti papildomus krovinius. Tai yra viena iš priežasčių kodėl tam tikri kroviniai, kurie galėtų būti sėkmingai gabenami geležinkelių transportu, šiuo metu yra gabenami autotransportu.  

2.3.6. Krovinių rūšių, transportuojamų geležinkeliais Lietuvos Respublikoje, analizė
Krovinių vežimų struktūra charakterizuoja vieno ar kito krovinio vietą bendrame vežtų krovinių kiekyje ir krovinių apyvartoje. Geležinkelių transportui krovinių apyvartos struktūra turi svarbią reikšmę, nes nuo jos priklauso vagonų parko sudėtis ir keliamoji galia, vidutinė traukinio masė, krovimo darbų mechanizavimo priemonės, įtaisų kroviniams stotyse talpinti konstrukcija ir kt. Krovinių struktūra ir vežimo sąlygos turi įtakos savikainai bei vežimo pajamoms
.


Pasak R. Palšaičio ir R. Burkovskio, geležinkeliais daugiausia gabenami kroviniai, kurie yra santykiškai nedidelės vertės, tačiau didelių gabaritų ar svorio
.

Didžiausią dalį, net apie 40 % vietiniuose kroviniuose, kurie yra gabenami geležinkeliu LR, sudaro nafta ir naftos produktai iš Mažeikių naftos perdirbimo įmonės; taip pat didelę dalį vietiniuose kroviniuose (apie 25 % vietinių krovinių, gabenamų geležinkeliu) sudaro cheminės ir mineralinės trąšos, gabenamos iš AB „Lifosa“ bei AB „Achema“ į Klaipėdą. Detalesnė vietinių krovinių apyvartos struktūra pateikta 1 lentelėje.
1 lentelė. Krovinių rūšių, transportuotų geležinkeliais LR 2006–2007 m., apimtys

	Krovinių rūšys
	Vidaus vežimai

	
	2006 m.
	2007 m.

	iš viso, tūkst. t
	13 346
	12 332

	iš to skaičiaus:
	
	

	nafta ir naftos produktai
	5265
	3026

	akmens anglis ir koksas
	23
	19

	juodieji metalai, įskaitant laužą
	277
	239

	cheminės ir mineralinės trąšos
	3286
	3901

	neorganiniai ir organiniai chemijos produktai
	86
	157

	mineraliniai produktai
	2992
	3118

	mediena, kamštiena ir jų dirbiniai
	78
	141

	javai, malybos produktai, pašarai
	907
	1650

	kiti kroviniai
	432
	81


Taigi 2007 m., lyginant su 2006 m., didėjo medienos, kamštienos ir jų dirbinių (apie 44,68 %), javų ir malybos produktų (apie 45,03 %) bei cheminių ir mineralinių trąšų (apie 15,76 %) transportavimo vietiniais maršrutais geležinkeliu apimtys – šiam transportavimo apimčių didėjimui teigiamos įtakos turėjo medienos, javų apdirbimo bei chemijos ir mineralinių trąšų pramonės įmonių gamybos apimčių augimas.
Svarbu pastebėti, kad pagrindinė priežastis, kuri lėmė vietinių krovinių vežimų geležinkeliu 2007 metais vežimo apimčių sumažėjimą yra sumažėjusios naftos ir naftos produktų transportavimo apimtys. Analizuojamu laikotarpiu naftos ir naftos produktų transportavimo apimtys sumažėjo apie 42,53 %, o tam turėjo įtakos toks trumpalaikio poveikio veiksnys – gaisras ir laikinos tiekimo problemos AB „Mažeikių nafta“. 

5 pav. Krovinių rūšių, transportuotų geležinkeliais LR 2006–2007 m., apimtys, tūkst. t
2.3.7. Vietinių krovinių vežimų geležinkeliais apimtys bei apimčių kitimo            tendencijos

Lietuvoje krovinių vežimai geležinkeliu yra itin svarbus ekonomikos segmentas, nuo kurio didele dalimi priklauso prekių judėjimas šalies viduje ir jų transportavimas už šalies ribų, turintis didelės įtakos visų šalies įmonių (krovinių siuntėjų ir gavėjų) ir susijusių verslų (pvz., krova Klaipėdos uoste, logistika, turizmo objektai ir pan.) konkurencingumui
.

Vežimų apimtis ir krovinių apyvarta priklauso nuo daugelio faktorių. Didžiausią įtaką jiems turi pramonės ir žemės produkcijos apimtis ir struktūra, gamybos jėgų pasiskirstymas ir tarprajoniniai ryšiai, produkcijos tiekimo ir realizavimo organizavimas ir specializacija, vežimų planavimo kokybė, susisiekimo kelių plėtra ir krovinių paskirstymas tarp transporto rūšių
.

2 lentelė. Vietinių krovinių vežimų geležinkeliu apimtys 2000–2007 m., tūkst. t

	Vežta krovinių, tūkst. t
	2000 m.
	2001 m.
	2002 m.
	2003 m.
	2004 m.*
	2005 m.*
	2006 m.*
	2007 m. *

	Vietiniai vežimai geležinkeliu LR
	4 664
	6 340
	6 481
	5 435
	11 806
	14 364
	13 346

	12 332


* Nuo 2005 m. sausio mėn 1 d. pakeista krovinių vežimo skaičiavimo metodika, vadovaujantis Europos Parlamento ir Tarybos reglamentu Nr. 91/2003 ir Komisijos reglamentu Nr. 1192/2003. (2004 m. duomenys perskaičiuoti). 2004–2007 metų vidaus vežimo duomenys dėl šios priežasties negali būti lyginami su ankstesnių metų duomenimis.

6 pav. Vidaus vežimai geležinkeliu LR 2004–2007 metais, tūkst. t
Analizuojant vietinių krovinių vežimų geležinkeliu apimtis 2004–2007 metais, matyti, kad 2005 metais, lyginant su 2004 metais, vietinių krovinių, transportuojamų geležinkeliu, apimtys padidėjo 17,81 % (šis krovinių apimčių padidėjimas yra susijęs su mūsų šalies ekonomikos augimu), na, o 2006 metais, lyginant su 2005 metais, vietinių krovinių, transportuojamų geležinkeliu, apimtys sumažėjo 6,97 %.

Kalbant apie vietinių krovinių vežimus geležinkelių transportu 2007 metais, minėtina, kad krovinių vežimai vietiniais maršrutais sumažėjo 7,6 %, tam daugiausia įtakos turėjo dėl 2006 m. AB „Mažeikių nafta“ įvykusio gaisro bei žaliavų tiekimo problemų sumažėjusios šios įmonės gamybos apimtys. AB „Mažeikių nafta“ vežimai analizuojamu laikotarpiu mažėjo 23 %
.
Įvertinus tai, kad naftos ir naftos produktų vežimai LR geležinkeliu vidaus maršrutais sudaro apie 40 % visų vidaus maršrutais geležinkeliais transportuojamų krovinių apimčių, bei tai, kad AB „Mažeikių nafta“ per 2007 metus atkūrė po gaisro, įvykusio 2006 metais, sumažėjusius gamybos pajėgumus, t. y. atstatė gaisro metu nukentėjusią vakuuminio distiliavimo koloną bei 2007 metų rudenį įvykdė didžiausią AB „Mažeikių nafta“ istorijoje kapitalinį remontą ir modernizavimo darbus
, galima prognozuoti, jog 2008 metais vietinių krovinių vežimų apimtys geležinkeliu didės.

7 pav. Vidaus vežimai geležinkeliu visų vykdytų krovinių vežimų geležinkeliu kontekste, tūkst. t*
* Nuo 2005 m. sausio mėn 1 d. pakeista krovinių vežimo skaičiavimo metodika, vadovaujantis Europos Parlamento ir Tarybos reglamentu Nr. 91/2003 ir Komisijos reglamentu Nr. 1192/2003. (2004 m. duomenys perskaičiuoti). 2004–2007 metų vidaus vežimo duomenys dėl šios priežasties negali būti lyginami su ankstesnių metų duomenimis.
Įvertinus tai, kad mūsų šalies ekonomika auga (kartu auga ir krovinių vežimo apimtys geležinkeliu) ir tai, kad 2008–2009 m. numatomas nuoseklus ekonomikos augimo tempo lėtėjimas iki potencialaus lygio
, bei tai, kad vietinių krovinių vežimų geležinkeliu apimčių sumažėjimą per paskutiniuosius metus daugiausia lėmė trumpalaikio poveikio veiksniai (pavyzdžiui, gaisras AB „Mažeikių nafta“), galima prognozuoti, kad vietinių krovinių vežimų apimtys 2008–2009 m. augs (mažiausiai 4–6 %), o nuo 2010 m. stabilizuosis arba augs labai nežymiai (0,5 %). 

8 pav. Vietinių krovinių vežimų geležinkeliu santykis su tranzito, importo, eksporto apimtimis geležinkelių transportu


Anksčiau pateiktame paveiksle matyti, jog mūsų šalyje didžiausią dalį geležinkeliu transportuojamų krovinių sudaro tranzitas (apie 40 % visų Lietuvos geležinkeliais vežamų krovinių). Tam didžiausią įtaką turi mūsų šalies geografinė padėtis.
2.3.8. Lietuvos Respublikos geležinkelių reforma

Norėdama išnaudoti geležinkelių sektoriaus potencialą ir sėkmingai konkuruoti dėl transporto srautų ateityje, Lietuva turi neatidėliodama vykdyti struktūrinę geležinkelių sektoriaus reformą. Lietuvai taip pat derėtų greičiau įgyvendinti Europos Sąjungai duotus įsipareigojimus liberalizuoti geležinkelių sektorių
.

Geležinkelių transporto reforma prasidėjo dar 1996 metais. Šio ilgalaikio proceso tikslas – reformuoti Lietuvos geležinkelių struktūrą, kad jie būtų ne tik konkurencingi ir efektyviai veiktų rinkos sąlygomis, bet turėtų teisines bei ekonomines prielaidas integruotis į ES ir jos transporto sistemas. 
Buvo numatyta, kad 2003-iaisiais metais bus sukurta atitinkama teisinė bazė, o visą reformą baigta 2005-aisiais metais
.
AB „Lietuvos geležinkeliai“ generalinis direktorius Stasys Dailydka, paklaustas apie tai, kodėl buksuoja geležinkelių reforma, atsakė: „Lietuvos geležinkeliai padarė beveik viską, ką buvo įsipareigoję. Visa kita priklauso ne nuo mūsų.“
 Anot Laisvosios rinkos instituto eksperto Žilvino Šilėno, teisinimasis dėl geležinkelių reformos buksavimo, tėra formalus reformos vilkinimas, nes baiminamasi kapitalo iš Rytų atėjimo ar tiesiog stipraus konkurento rinkoje
.
Specialistams užtrukus įvertinti didelį „Lietuvos geležinkelių“ turtą bei trūkstant lėšų Vyriausybė atidėjo geležinkelių reformos pabaigą iki 2011 m. pabaigos. Pagal anksčiau priimtą Vyriausybės nutarimą pirmojo geležinkelių transporto sektoriaus reformos įgyvendinimo etapo pabaiga buvo numatyta 2006 m. pabaigoje, o antrojo – 2007 m. pabaigoje. Dabar pirmojo etapo pabaiga atidėta iki 2010 m., o antrojo – iki 2011 m. pabaigos. Pirmojo geležinkelių transporto sektoriaus reformos etapo metu bendrovei „Lietuvos geležinkeliai“ pavesta užregistruoti viešosios geležinkelių infrastruktūros turtą kaip valstybės nuosavybę ir patikėjimo teisę į jį nekilnojamojo turto registre bei tvarkyti šio turto apskaitą, o prasidėjus antrajam etapui bus steigiama valstybės įmonė viešajai geležinkelių infrastruktūrai valdyti
.
Anot LLRI viceprezidentės dr. Guodos Steponavičienės, šiandien vieni iš aktualiausių ir daugiausiai nusiskundimų keliančių klausimų yra vežimo tarifai ir privažiavimo keliai. Liberalizavus rinką ir atsiradus naujiems vežėjams, veikiantiems konkurencinėmis sąlygomis, jie būtų suinteresuoti pasiūlyti sąlygiškai mažesnes kainas nei rinkos monopolis, nes kainos iš esmės kyla. Be to, krovinių vežimo kaina mažėtų restruktūrizavus geležinkelius, nes atskyrus keleivių ir krovinių vežimą krovinių vežėjai nebeturėtų į savo sąnaudas įtraukti socialinei funkcijai skiriamų lėšų
. Tad, galima daryti išvadą, jog rinkos liberalizavimo dėka sumažėjusios krovinių vežimo geležinkelių transportu kainos leistų pritraukti naujų krovinių, kurie šiuo metu yra gabenami kelių transportu vietiniais maršrutais, į geležinkelių transporto rinką.
2.4. Vietiniai krovinių vežimai geležinkeliu Europos Sąjungos šalyse
2.4.1. ES transporto politika ir vietiniai krovinių vežimai geležinkeliu
Transportui skiriamas svarbus vaidmuo stiprinant ekonominę ir socialinę vienybę, glaistant skirtumus tarp skirtingai išsivysčiusių regionų. Transportas reikalingas ne tik plečiant realizacijos rinkas, bet ir tiesiogiai sudarant ekonomikos plėtros sąlygas. Tuo pačiu transporto politika yra viena dinamiškiausių, nes transporto vieta gamybos procese nėra stabili. Kuriant su transporto sektoriumi susijusius ateities planus, būtina atsižvelgti į jų ekonominę svarbą. Transportas sudaro daugiau nei 10 % bendrojo vidaus produkto. Sektoriuje dirba daugiau nei 10 milijonų žmonių. Jį sudaro tokia infrastruktūra ir technologijos, kurių sąnaudos visuomenės atžvilgiu neleidžia klysti priimant sprendimus.
Per pastaruosius 20 metų padėtis Europos transporto sistemoje gerokai pasikeitė. Europos šalių ekonomikos integracija, naujų šalių priėmimas labai paveikė ekonomikos struktūrą. Sumažėjo daug energijos reikalaujančių pramonės sričių, gamyba nutolo nuo vidaus rinkos. Pasikeitė padėtis ir darbo jėgos rinkose. Europos ekonomika turėjo prisitaikyti prie šių pokyčių. Gana ilgą laiką atrodė, kad esamas kelių tinklas patenkins poreikius, nors valstybės mažino išlaidas transporto infrastruktūrai kurti.

Pagrindinės priežastys, dėl kurių turėtų būti keičiama ES transporto politika:

· ES teritorijos išsiplėtimas.

· Globalizacija.

· Aukštųjų technologijų, inovacijų diegimo poreikis.

· Tarptautiniai įsipareigojimai tausoti aplinką.

· Energijos panaudojimo efektyvumo didinimo problema.

· Terorizmo grėsmė.

Svarbu pastebėti, kad ypač protinga turėtų būti valstybinė politika, iškilus konfliktui tarp atskirų transporto šakų vadinamaisiais transporto restruktūrizacijos laikotarpiais. Sparčiai tobulėjantis kelių transportas (ekonomiški dyzeliniai varikliai, stabilūs ir greiti didžiakrūviai sunkvežimiai) pradėjo stumti iš transporto rinkos geležinkelių transportą.
ES Bendrosios transporto politikos tikslas – reformuoti geležinkelių sektorių liberalizacijos ir komercializacijos linkme. Nuo XX a. pabaigos ES vieningoje rinkoje kryptingai siekiama sukurti sąlygas konkurencijai geležinkelių rinkoje, atskirti infrastruktūros valdymą ir vežimo paslaugas, pabrėžiama, kad reikia vadovautis konkurencijos principais ir riboti valstybės pagalbą, siekiama prisitaikyti prie mažėjančių srautų, kuriuos lėmė daugiausia pramonės struktūros ir susisiekimo paklausos pokyčiai
.
Taip pat svarbu pastebėti, kad krovinių vežimai geležinkeliais Europoje yra santykinai maži (geležinkeliais vežama apie 10 % visų krovinių), tačiau yra šalių, turinčių gilias vietinių krovinių vežimo geležinkeliu tradicijas. Tai didžiosios (pagal plotą) ES šalys, kuriose yra gerai išvystyta gamyba bei pramonė. Tarp tokių šalių yra Vokietija (užimanti 357 021 km2 plotą)
, kurioje išvystyta metalurgijos pramonė ir kalnakasyba; Švedija (užimanti 449 964 km2 plotą), kurioje taip pat puikiai išvystyta metalurgijos pramonė (apdorojama metalų rūda), naudingų iškasenų gavyba (cinkas), miško pramonė (pagrindiniai krovinių judėjimo srautai Švedijoje yra iš šalies šiaurės į pietus (į įvairius Švedijos miestus)); Suomija (užimanti 338 145 km2 plotą), kurioje išvystyta medienos pramonė bei metalų gavyba; Norvegija (užimanti 324 220 km2 plotą), kurioje išvystyta naftos pramonė; Lenkija (užimanti 312 685 km2 plotą), kurioje išvystyta akmens anglies, plieno ir energetikos pramonė. 
2.4.2. Europos šalių geležinkelių plėtros perspektyvos
Europos šalių vyriausybės bando palaikyti geležinkelio kompanijas, nes geležinkelių transportas turi nemažai vežimų privalumų palyginus su kitomis transporto rūšimis. Kai kroviniams vežti traukai naudojami šiluminiai varikliai, oro tarša 10–15 kartų mažesnė nei vežant automobiliais. Kitas svarbus momentas – žemesni tarifai. Be ekonomiškumo pasiekiama ir kitų efektų, pavyzdžiui, sumažinamas intensyvus eismas keliuose.

Nuo 1970 metų bendrosios krovinių vežimų apimtys (kelių, vamzdynų, vidaus vandenų, geležinkelių transportu) Vakarų Europos šalyse turėjo didėjimo tendenciją. Per šį laikotarpį krovinių vežimo rinkoje išryškėjo dvi pagrindinės plėtros tendencijos:
· spartus ir nenutrūkstamas kelių transporto augimas;

· kitų rūšių transporto sąstingis (vamzdynų, vidaus vandenų, taip pat ir geležinkelių).

Krovinių vežimas autokeliais nuo 1970 metų Vakarų Europos šalyse beveik patrigubėjo. 1997 metais kelių transportu vežta apie 78 % vidaus rinkos krovinių, o geležinkeliais – apie 15 %, likę 7 % krovinių buvo gabenti vidaus vandenų ir vamzdynų transportu. Tuo tarpu, Rusijoje geležinkelių transportas yra transporto sistemos pagrindas; geležinkeliu ten vežama daugiau kaip 60 % krovinių
.
Būtinumas grąžinti geležinkeliui pozicijas transporto rinkose privertė ES vyriausybes parengti specialias rekomendacijas, leidžiančias proteguoti vežimą geležinkeliais ir geležinkelių sistemos restruktūrizaciją.

Šiandien vi​same pasaulyje (ypač Europoje) ne​nuilstamai kalbama apie vieningą transporto sistemą įvairios paskirties kroviniams gabenti. Pavyzdžiui, spar​čiai plėtojami konteineriniai vežimai, labai sumažinantys perkrovos darbų mastus iš vienos transporto rūšies į ki​tą ir transportuojamų krovinių pažei​džiamumą.

Ge​ležinkelių transportas turi kai kurių privalumų ly​ginant su kitomis transporto rūšimis:

· Geležinkelis yra saugi transporto rūšis, lyginant autoavarijų skaičių su geležinkelių katastrofų skaičiumi.
· Greitas krovinių vežimas dideliais atstumais tarp svarbiausių miestų, naudojant multimodalinių vežimų sistemą (tačiau minėtina, kad geležinkelių transportas gali konkuruoti su kitomis transporto rūšimis tik gabendamas krovinius ilgesniais maršrutais (tarp nutolusių nuo vienas kito miestų)).

· Patogu, jeigu gavėjas turi savo privažiavimo kelius, ypač jeigu tokie keliai yra abiejose maršruto pusėse.

· Apmokėjimas už prastovas. Kroviniai gali būti palikti vagonuose visą parą, neskaičiuojant atvykimo dienos, be papildomo apmokėjimo.

· Didelis įkrovumas. 

· Reti gedimai.

· Geležinkeliai gali vežti įvairius specializuotus krovinius (pavojingas medžiagas, greitai gendančius produktus).
· Geresni keliai.

· Traukinio tarifai sąlyginai mažesni, palyginti su kitomis transporto rūšimis.

· Vežimai nepriklauso nuo oro sąlygų.

Geležinkeliai yra efektyviausia transporto rūšis talpos, energijos sąnaudų ir laiko atžvilgiu tiek miesto, tiek užmiesčio transporto sistemose.
Taip pat, reiktų pastebėti, kad ge​ležinkelių transportas turi nemažai privalumų gabenant sun​kius ir pavojingus krovinius, ly​ginant su kitomis transporto rūšimis:
· Geležinkeliai turi galimybę vienu metu vežti didelės masės ir didelių gabaritų krovinius.

· Vežant krovinius geležinkeliu, kai traukai naudojami šiluminiai va​rikliai, oro tarša 10–15 kartų mažesnė nei gabenant automobiliais, kadangi 1 kilovatvalandė atlieka maždaug tiek pat kartų didesnį naudinga darbą. Ži​nia, kad elektrifikuotos geležinkelių li​nijos (tai padaryta jau daugelyje Va​karų Europos valstybių) šiuo požiūriu yra „švarios“.
Ateities transporto sistemoje gele​žinkeliui skiriama viena iš prioriteti​nių vietų. Žlugus Sovietų Sąjungai ir susikūrus Europoje daugeliui nepri​klausomų valstybių iškilo būtinybė šiek tiek kitaip spręsti komunikavimo klausimus tarp Rytų ir Vakarų, negu tai buvo daroma iki šiol. Prognozuo​jama, kad iki 2015 metų krovinių srau​tas Europoje gali išaugti 1,5 karto, o keleivių vežimo mastai – 3 ar net 4 kartus. Todėl Vidurio Europos ir Baltijos šalių transporto infrastruktūros tin​klai taps gyvybiškai svarbūs.
2.4.3. Baltijos šalių vietinių krovinių vežimų geležinkeliu lyginamoji analizė
Analizuojant vietinius krovinių vežimus geležinkeliais, svarbu palyginti esamą padėtį kaimyninėse šalyse bei nustatyti priežastis, kodėl vietinių krovinių vežimų geležinkeliais apimtys jose kinta skirtingai (kas tai lemia, įvertinus tai, kad ekonominė padėtis tose šalyse yra panaši).
Toliau šiame skyriuje bus analizuojama vietinių krovinių vežimų geležinkeliu Baltijos šalyse dinamika.

Vietinių krovinių vežimų geležinkeliu Baltijos šalyse dinamika per 2001–2006 metus pateikta 3 lentelėje.
3 lentelė. Vietinių krovinių vežimų geležinkeliu Baltijos šalyse dinamika, mln. t

	
	2001 m.
	2002 m.
	2003 m.
	2004 m.*
	2005 m.*
	2006 m.*

	
	LT
	LV
	EST
	LT
	LV
	EST
	LT
	LV
	EST
	LT
	LV
	EST
	LT
	LV
	EST
	LT
	LV
	EST

	Vežimų apimtys
	6,3
	2,6
	5,2
	6,5
	2,4
	3,7
	5,4
	2,3
	3,8
	11,8
	7,3
	22,8
	14,4
	7,8
	27
	13,3
	7,1
	23,4


* Nuo 2005 m. sausio mėn 1 d. pakeista krovinių vežimo skaičiavimo metodika, vadovaujantis Europos Parlamento ir Tarybos reglamentu Nr. 91/2003 ir Komisijos reglamentu Nr. 1192/2003. (2004 m. duomenys perskaičiuoti). 2004–2006 metais vidaus vežimo duomenys dėl šios priežasties negali būti lyginami su ankstesnių metų duomenimis.

9 pav. Vietinių krovinių vežimų geležinkeliu Baltijos šalyse dinamika, mln. t
Kaip matyti anksčiau pateiktame paveiksle, vietinių krovinių vežimai geležinkeliu labiausiai augo Estijoje. O tai susiję su šios šalies BVP augimu bei gausiomis tiesioginėmis investicijomis į Estijos ekonomiką. Estijos BVP augimas – antras pagal dydį Europos Sąjungoje. Vienam estui BVP teko kone pusantro karto daugiau nei lietuviui. Tiesioginių užsienio investicijų vienam Estijos gyventojui 2006 metais teko beveik keturis kartus daugiau nei lietuviui
. 

Svarbu pastebėti, kad tiek Latvijoje (kroviniai į uostus: Venspilio, Rygos, Liepojos), tiek Estijoje (kaip ir Lietuvoje) didžiąją vietinių krovinių, gabenamų geležinkeliu, dalį sudaro miško medžiaga. Estijoje taip pat vietiniais maršrutais geležinkeliu labai intensyviai gabenamos naudingosios iškasenos (skalūnai).
2.5. Vietinių krovinių vežimų geležinkeliu konkurencingumas

Šiame skyriuje bus analizuojamas vietinių krovinių vežimas įvairiomis transporto rūšimis, įvertinus geležinkelių transporto vaidmenį vežant vidaus krovinius.

Transporto rūšių lyginamoji analizė pateikta šio darbo 1 priede „Transporto rūšių palyginimas“.
4 lentelė. Krovinių vežimas įvairiomis transporto rūšimis, mln. t

	
	2000
	2001
	2002
	2003
	2004
	2005
	2006

	Oro
	0,0033
	0,0033
	0,0034
	0,0037
	0,0066
	0,0076
	0,0056

	Vidaus vandenų
	0,9
	0,5
	0,5
	0,6
	0,6
	0,7
	0,9

	Jūrų
	4,5
	4,7
	4,8
	4,7
	4,7
	5,2
	5,9

	Geležinkelių
	30,7
	29,2
	36,7
	43,4
	45,6
	49,3
	50,2

	Kelių
	45,0
	45,1
	45,0
	52,2
	51,5
	55,3
	56,0

	IŠ VISO
	81,1
	79,5
	87,0
	100,9
	102,4
	110,5
	113,0


Pastaraisiais metais augant mūsų šalies ekonomikos lygiui, sparčiai auga ir krovinių vežimai įvairiomis transporto rūšimis, įskaitant ir geležinkelių transportą. Įvertinus tai, kad 2008–2009 metais taip pat prognozuojamas ekonomikos augimas, tačiau lėtesnis, galima daryti išvadą, kad krovinių vežimai geležinkeliu ateityje taip pat augs; šiam augimui įtakos turės ir LR geležinkelių reforma, kurios įgyvendinimas turėtų būti baigtas 2011 metais.
Taip pat, įvertinus kelių transporto (didžiausio geležinkelių transporto konkurento vietiniuose maršrutuose) turimus trūkumus (didelę transportavimo kainą, aplinkos taršą, sukeliamas spūstis šalies keliuose), tikėtina, kad ateityje dalis šiuo metu kelių transportu gabenamų krovinių atiteks geležinkelių transportui, ypač po LR geležinkelių reformos į geležinkelio rinką atėjus privatiems vežėjams.
5 lentelė. Vietiniai krovinių vežimai įvairiomis transporto rūšimis, mln. t
	
	2000
	2001
	2002
	2003
	2004*
	2005*
	2006*

	Geležinkelių transportu
	4,66
	6,34
	6,48
	5,44
	11,81
	14,36
	13,35

	Kelių transportu
	16,89
	17,87
	10,52
	18,20
	17,77
	22,97
	44,69

	Vidaus vandenų transportu
	0,85
	0,54
	0,52
	0,65
	0,62
	0,75
	0,88

	Iš viso vežta geležinkelių, kelių ir vidaus vandenų transportu
	22,4
	24,75
	17,52
	24,29
	30,20
	38,08
	58,92


* Nuo 2005 m. sausio mėn 1 d. pakeista krovinių vežimo skaičiavimo metodika, vadovaujantis Europos Parlamento ir Tarybos reglamentu Nr. 91/2003 ir Komisijos reglamentu Nr. 1192/2003. (2004 m. duomenys perskaičiuoti). 2004–2006 metų vidaus vežimo duomenys dėl šios priežasties negali būti lyginami su ankstesnių metų duomenimis.
Kaip matyti iš pirmiau pateiktos lentelės, vietiniai kroviniai LR daugiausia yra gabenami kelių transportu. Tačiau, gabenant didžiagabaričius, didelių kiekių, santykiškai nedidelės vertės krovinius geležinkelių transportas yra nepakeičiama transporto rūšis (ir netgi vietiniuose maršrutuose, kuriuose vežimo atstumai nėra dideli).
Taip pat iš anksčiau pateiktos lentelės matyti, kad vietinių krovinių, vežamų įvairiomis transporto rūšimis LR, kiekiai kasmet auga
, tad, panaudojant tinkamas priemones skatinti šių krovinių vežimą geležinkeliu, galima būtų padidinti vietinių krovinių transportavimo kiekius šia transporto rūšimi (ypač nukreipiant didžiagabaričius, didelių kiekių, santykiškai nedidelės vertės krovinius iš kelių transporto į geležinkelių).

10 pav. Vietinių krovinių, vežtų LR, kiekiai
3. VIETINIŲ KROVINIŲ VEŽIMŲ GELEŽINKELIU PERSPEKTYVŲ TYRIMAS
3.1. Vietinių krovinių vežimų geležinkeliu perspektyvų praktinis tyrimas
3.1.1. Vietinių krovinių vežimų geležinkeliu perspektyvų tyrimas, panaudojant empirinį tyrimo metodą – apklausą
Siekiant išsiaiškinti vietinių krovinių vežimų geležinkeliu perspektyvas buvo atliktas praktinis tyrimas, panaudojant empirinį tyrimo metodą – apklausą.
Tyrimo tikslas – numatyti vietinių krovinių vežimų geležinkeliu ateities tendencijas bei perspektyvas, įvertinus visus su vietinių krovinių vežimu geležinkelių transportu susijusius aspektus.


Tyrimo hipotezė – vietiniai krovinių vežimai geležinkelių transportu yra perspektyvūs.

Tyrimui reikiamos informacijos rinkimo metodu buvo pasirinkta apklausa, kurios esmė yra paprasta: specialiai atrinktai grupei žmonių pateikiamas formalizuotas klausimynas, atsakymai į kurį yra analizuojami ir apibendrinami.


Specialiai atrinktą tikslinę grupę sudarė:

1. 50 gamybinių įmonių, transportuojančių žaliavas bei gatavą produkciją iš vieno Lietuvos miesto į kitą.

2. 20 transporto įmonių, siūlančių savo klientams krovinių vežimus įvairiomis transporto rūšimis šalies viduje.

3. 30 Vilniaus Gedimino technikos universiteto Transporto inžinerijos fakulteto transporto inžinerinės ekonomikos ir vadybos programos bakalauro studijų absolventų, iš kurių 10 tęsia šios programos magistrantūros studijas.


Iš viso buvo apklausta 100 respondentų.

Anksčiau minėtam praktiniam tyrimui atlikti buvo pasirinktas šis apklausos atlikimo tipas – apklausa telefonu (CATI). Apklausa telefonu buvo pasirinkta dėl šių priežasčių:

1. Ji yra sąlyginai pigi.
2. Tai yra pakankamai greitas apklausos atlikimo būdas.
Apklausos telefonu klausimynas yra pateiktas šio darbo 4 priede.

Toliau pateiksiu atliktos apklausos rezultatus.

Atlikus apklausą telefonu paaiškėjo, jog dauguma respondentų mano, kad renkantis transporto rūšį vietiniams kroviniams transportuoti svarbiausi kriterijai yra transportavimo kaina, kiti svarbūs kriterijai – pristatymo greitis ir saugumas.

Kalbant apie geležinkelių transporto perspektyvas gabenant krovinius šalies viduje, 56 % respondentų teigė, kad geležinkelių transportas yra neperspektyvus, 37 % respondentų – iš dalies perspektyvus ir 3 % respondentų – perspektyvus. Minėtina, kad didžioji dalis (55 %) pasisakiusiųjų, kad geležinkelių transportas yra neperspektyvus vietiniuose maršrutuose, yra gamybinės įmonės, kurios kaip vieną iš didžiausių šios transporto rūšies trūkumų įvardijo lankstumo, galimybės aprūpinti „nuo durų iki durų“ stoką (kai kurie respondentai šį trūkumą netgi paaiškino išsamiau – geležinkelių transportui nevežant „nuo durų iki durų“, krovinius reikia perkrovinėti, dėl to didėja transportavimo sąnaudos bei ilgėja vežimo laikas)  – šią problemą būtų galima spręsti aktyviau plėtojant intermodalinį transportą, efektyvinant terminalų darbą.
Įvertinus tai, kad vietiniai krovinių vežimai geležinkeliu yra ekonomiški ir tikslingi tik vežant krovinius atstumais, ilgesniais nei 330 km, atsižvelgus į mūsų šalies dydį bei praktinio tyrimo (apklausos) rezultatus apie vietinių krovinių vežimo geležinkelių transportu LR perspektyvas, galima daryti išvadą, jog mūsų šalis yra per maža, kad vietinių krovinių vežėjai rinktųsi geležinkelių transportą aktyviau už kelių transportą savo kroviniams transportuoti, nors žinoma, didelės įtakos turi ir krovinio rūšis bei dydis.

11 pav. Geležinkelių transporto perspektyvos gabenant krovinius šalies viduje

Analizuojant krovinių rūšis, kurias transportuojant šalies viduje geležinkelių transportas yra perspektyvus ir konkurencingas, paaiškėjo, jog, anot respondentų, ši transporto rūšis labiausiai tinkama gabenti naftą ir naftos produktus, chemines ir mineralines trąšas. 46 % respondentų mano, jog geležinkelių transportas yra konkurencingas ir perspektyvus transportuojant naftą ir naftos produktus, chemines ir mineralines trąšas, javus ir malybos produktus, miško medžiagą bei statybines medžiagas (visas anketoje pateiktas krovinių rūšis).

Analizuojant maršrutus, kurie yra perspektyvūs, gabenant krovinius geležinkelių transportu Lietuvos viduje, paaiškėjo, jog dauguma respondentų mano, kad perspektyviausi maršrutai yra Vilnius–Klaipėda / Klaipėda–Vilnius, Mažeikiai–Klaipėda bei Jonava–Klaipėda.

Analizuojant specializuotų prekinių vagonų poreikį, paaiškėjo, kad 33 % respondentų mano, kad trūksta dengtų vagonų, 12 % respondentų – specialios paskirties vagonų, 7 % respondentų – trūksta tiek dengtų, tiek cisterninių vagonų. Mano manymu, mūsų šalyje taip pat jaučiamas pusvagonių trūkumas – ši problema išryškėjo atliekant vietinių krovinių vežimų kelių ir geležinkelių transportu lyginamąją analizę
.
Kalbant apie geležinkelio privažiuojamuosius kelius prie gamybinių įmonių, respondentai buvo vieningi ir praktiškai visi (98 %) teigė, jog jaučiamas privažiuojamųjų kelių prie gamybinių įmonių trūkumas.

    12 pav. Privažiuojamųjų kelių prie gamybinių įmonių analizė

Kaip pateikta teorinėje literatūroje, siekiant pašalinti privažiuojamųjų kelių trūkumą, J. Butkevičius, K. Sakalauskas, V. Jaržemskis, R. Rezgaitis
 siūlo privažiuojamuosius kelius, kurie reikalingi „Lietuvos geležinkelių“ veiklai palikti bendrovei, o visus kitus parduoti ar perduoti ūkio subjektams – tokiu būdu privažiuojamaisiais keliais būtų aktyviau rūpinamasi bei plečiamas jų tinklas. Tačiau prof. habil. dr. A. Baublys
 tam prieštarauja, teigdamas, kad privatūs privažiuojamieji keliai yra nelabai naudingi, kadangi pramonės įmonės keičia savo geografinę vietą ir tik labai stambios įmonės gali sau leisti ekonominiais sumetimais turėti savo privažiuojamuosius kelius. 

Anot apklaustų respondentų, geležinkelio privažiuojamųjų kelių prie gamybinių įmonių trūksta, tačiau dauguma apklaustųjų (68 %) mano, jog, net ir padaugėjus privažiuojamųjų kelių prie gamybinių įmonių, gamybinės įmonės tik šiek tiek aktyviau rinktųsi geležinkelių transportą vietiniams kroviniams transportuoti. Didesnio aktyvumo, renkantis geležinkelių transportą vietiniams kroviniams vežti, nebūtų. Didžioji dalis respondentų, teigusių, jog pastačius privažiuojamuosius kelius prie gamybinių įmonių, naudojimosi geležinkelių transportu aktyvumas labai padidės, buvo stambesnės gamybinės įmonės.  

13 pav. Geležinkelio privažiuojamųjų kelių įtaka geležinkelių transporto pasirinkimui vežti vietinius krovinius
Analizuojant krovinių transportavimo geležinkelių transportu šalies viduje privalumus, paaiškėjo, kad daugumai respondentų didžiausi geležinkelių transporto privalumai yra didelių krovinių apimčių vežimas vienu metu (taip mano 46 % respondentų), pigumas (38 % respondentų), galimybė vežti įvairaus spektro krovinius (11 % respondentų). Svarbu pastebėti, jog pigumo kriterijų, kaip didžiausią geležinkelių transporto privalumą, įvardijo išskirtinai tik transporto paslaugas teikiančios įmonės bei Vilniaus Gedimino technikos universiteto Transporto inžinerijos fakulteto transporto inžinerinės ekonomikos ir vadybos programos bakalauro studijų absolventai. Galima daryti išvadą, jog geležinkelių transportas krovinių vežimus organizuojančioms transporto įmonėms yra labai svarbi alternatyva gabenti krovinius, siekiant pasiūlyti klientams keletą galimybių (brangesnių, bet greitesnių, bei pigesnių) transportuoti krovinius. Na, o gamybinės įmonės didžiausią prioritetą teikė didelių krovinių apimčių vežimo privalumui. 

14 pav. Geležinkelių transporto privalumai gabenant krovinius geležinkelių transportu šalies viduje

Na, o pagrindinius geležinkelių transporto trūkumus gabenant krovinius šalies viduje respondentai įvardijo kaip lankstumo, galimybės aprūpinti klientus „nuo durų iki durų“ stoką (58 % respondentų – daugelį jų gąsdina perkrovimai, transportuojant krovinius geležinkeliu); mažai plėtotą infrastruktūrą, komunikacijų ir ryšių sistemas (34 % respondentų – didžioji dalis šių respondentų buvo Vilniaus Gedimino technikos universiteto Transporto inžinerijos fakulteto transporto inžinerinės ekonomikos ir vadybos programos bakalauro studijų absolventai) bei mažą greitį ir ilgą transportavimo laiką (6 %).

15 pav. Geležinkelių transporto trūkumai gabenant krovinius šalies viduje

Kaip matyti 11 paveiksle, 56 % respondentų mano, kad vietiniai krovinių vežimai geležinkeliu yra neperspektyvūs. Respondentai teigė, kad vietinių krovinių vežimų geležinkelių transportu perspektyvas galėtų pagerinti šios priemonės: intermodalinio transporto plėtra (44 % respondentų); informacinių technologijų geležinkelių transporte plėtra (24 % respondentų) bei geležinkelių transporto infrastruktūros gerinimas (19 % respondentų). Tarp kitų priemonių, kurias nurodė patys respondentai (klausimas apie priemones, kurios padėtų gerinti vietinių krovinių vežimų geležinkelių transportu perspektyvas mūsų šalyje, buvo pusiau uždaro tipo), ryškiausios buvo terminalų darbo efektyvinimas bei vagonų kaip tarpinių sandėlių naudojimo praktikos plėtra (respondentai teigė, kad šiuo metu labai jaučiamas sandėlių trūkumas, o ir sandėliavimo sąnaudos yra gana didelės).

16 pav. Priemonės, kurios padėtų gerinti vietinių krovinių vežimų geležinkelių transportu perspektyvas Lietuvoje

Viena iš įmonių, pertvarkiusių savo logistikos sistemas ir pradėjusių gabenti krovinius geležinkelių transportu vietiniais maršrutais bei susilaukusi puikių rezultatų yra mineralinių trąšų gamintoja AB „Lifosa“ (Į minėtą bendrovę nutiesta geležinkelio atšaka, kuria gaunamos žaliavos, taip pat geležinkeliu išvežama didžioji dalis pagamintos produkcijos. Bendrovės teritorijoje yra 18 kilometrų geležinkelio tinklas
). Tai vienas ryškiausių pavyzdžių, kurį pateikė respondentai.

17 pav. AB „Lifosa“ gamybos ir žaliavų bei pagamintos produkcijos transportavimo geležinkeliu schema

Atlikus ši tyrimą, tyrimo pradžioje iškelta hipotezė buvo paneigta.

3.1.2. Vietinių krovinių vežimų kelių ir geležinkelių transportu lyginamoji analizė
Siekiant įvertinti vietinių krovinių transportavimo kelių ir geležinkelių transportu finansinį tikslingumą (minėtina, kad atlikus vietinių krovinių vežimų geležinkeliu perspektyvų tyrimą, panaudojant empirinį tyrimo metodą – apklausą
, paaiškėjo, kad vienas iš svarbiausių kriterijų renkantis transporto rūšį yra transportavimo kaina) buvo atlikta vietinių krovinių vežimų kelių ir geležinkelių transportu lyginamoji analizė.
Lyginamosios analizės tikslas – palyginti didžiagabaričių, didelių kiekių (nuo 100 000 t), santykiškai nedidelės vertės vietinių krovinių transportavimo sąnaudas, kurias patiria krovinių vežimo užsakovas, gabendamas krovinius vienu atveju  – kelių transportu, kitu atveju – geležinkeliu.
Iškeliama hipotezė  – didžiagabaričių, didelių kiekių (nuo 100 000 t), santykiškai nedidelės vertės vietinių krovinių transportavimo sąnaudos yra mažesnės gabenant krovinius geležinkelių transportu negu kelių transportu, maršrutais, ilgesniais nei 150 km.

Vietinių krovinių vežimų kelių ir geležinkelių transportu lyginamajai analizei atlikti reikiamos sąlygos:

· Krovinių vežimo užsakovas – AB „Kauno tiltai“.

· Užsakovo projektas – kelių tiesimo darbai Kauno mieste. 

· Užsakovo projektui reikiama medžiaga - dolomitinė skalda.

· Užsakovo projektui reikiamas medžiagos kiekis – 100 000 t.
· Užsakovo projektui reikiamos medžiagos gavimo vieta – Pakruojo karjerai.

Taigi buvo pasirinktas toks krovinio (100 000 t dolomitinės skaldos) transportavimo maršrutas PAKRUOJIS (Pakruojo karjerai)–KAUNAS (užsakovo objektas Kaune).
Pasirinkto maršruto ilgis – 152 km, vežant kelių transportu; 145 km, vežant geležinkelių transportu (papildomai 20 km kelių transportu iš Pakruojo karjerų iki Pakruojo geležinkelio stoties bei iš Kauno geležinkelio stoties iki objekto Kaune).
Siekiant atlikti vietinių krovinių vežimų kelių ir geležinkelių transportu lyginamąją analizę, buvo išnagrinėtos dvi alternatyvos:

· Pirmoji alternatyva – pasirinktas krovinys buvo gabenamas kelių transportu (savivarčiais).

· Antroji alternatyva – pasirinktas krovinys buvo gabenamas geležinkelių transportu (iki pakrovimo geležinkelio stoties krovinys buvo atgabentas savivarčiais bei iš išsikrovimo stoties krovinys taip pat buvo išgabentas savivarčiais). 

1. Pirmoji alternatyva – pasirinktas krovinys (100 000 t dolomitinės skaldos) buvo gabenamas kelių transportu (savivarčiais).
Pasirinkta kelių transporto priemonė – savivartis, keliamoji galia – 24 t.

100 000 t dolomitinės skaldos transportavimui numatytu maršrutu reikės 4167 savivarčių (100 000 t / 24 t į viena savivartį = 4167 savivarčiai).

Transportavimo kaina maršrutu Pakruojis–Kaunas/1 savivarčiui  – 912 Lt (24 t x 152 km x 0,25 Lt/tkm = 912 Lt/savivartis).
Visa 100 000 t dolomitinės skaldos transportavimo kaina maršrutu Pakruojis–Kaunas – 3 800 304 Lt (912 Lt/savivartis x 4167 = 3 800 304 Lt).

2. Antroji alternatyva – pasirinktas krovinys (100 000 t dolomitinės skaldos) buvo gabenamas geležinkelių transportu (iki pakrovimo geležinkelio stoties krovinys buvo atgabentas savivarčiais bei iš išsikrovimo stoties krovinys taip pat buvo išgabentas savivarčiais).
Pasirinkta kelių transporto priemonė – savivartis, keliamoji galia – 24 t (iki pakrovimo geležinkelio stoties krovinys buvo atgabentas savivarčiais bei iš išsikrovimo stoties krovinys taip pat buvo išgabentas savivarčiais).
Maršruto ilgis iš Pakruojo karjerų iki Pakruojo geležinkelio stoties bei iš Kauno geležinkelio stoties iki objekto Kaune (bendras maršruto ilgis) –  20 km.

100 000 t dolomitinės skaldos transportavimui numatytu maršrutu (iš Pakruojo karjerų iki Pakruojo geležinkelio stoties bei iš Kauno geležinkelio stoties iki objekto Kaune) reikės 4167 savivarčių (100 000 t / 24 t į vieną savivartį = 4167 savivarčiai).

Transportavimo kaina maršrutu Pakruojo karjerai–Pakruojo geležinkelio stotis ir Kauno geležinkelio stotis–objektas Kaune/1 savivarčiui – 120 Lt (24 t x 20 km x 0,25 Lt/tkm = 120 Lt/savivartis).

Visa 100 000 t dolomitinės skaldos transportavimo maršrutu Pakruojo karjerai–Pakruojo geležinkelio stotis ir Kauno geležinkelio stotis–objektas Kaune kaina – 500 040 Lt (120 Lt/savivartis x 4167 = 250 020 Lt).

Pasirinkta geležinkelio transporto priemonė – pusvagonis 12-119, keliamoji galia – 60 t.

18 pav. Pusvagonis 12-119

100 000 t / 60 t į vieną pusvagonį = 1667 pusvagoniai.


Krovinių transportavimo geležinkelių transportu kaina apskaičiuojama pagal tarifus, kuriuos vieneriems metams nustato geležinkelių transporto įmonė.

Geležinkelių transporto tarifai 1 pusvagoniui, kurio keliamoji galia – 60 t:

1. Pusvagonio padavimas – 22 Lt.

2. Pusvagonio naudojimo mokestis – 15,20 Lt.

3. Pusvagonio pakrovimas (3 Lt/t) – 180 Lt.

4. Vežimas Pakruojis–Kaunas – 507 Lt.

5. Pusvagonio iškrovimas (3 Lt/t) – 180 Lt.

6. Eksploatavimo mokestis (leidimas išvežti krovinius automobiliais) – 55 Lt.
7. Pusvagonio nuvarymas – 22 Lt.

Iš viso už 1 pusvagonį: 981,2 Lt.

Visa 100 000 t dolomitinės skaldos transportavimo kaina geležinkelių transportu 981,2 Lt/pusvagonis x 1667 pusvagoniai = 1 635 660,40 Lt
Bendra tarnsportavimo kaina, kai pasirinktas krovinys (100 000 t dolomitinės skaldos) buvo gabenamas geležinkelių transportu (iki pakrovimo geležinkelio stoties krovinys buvo atgabentas savivarčiais bei iš išsikrovimo stoties krovinys taip pat buvo išgabentas savivarčiais) – 2 135 700,40 Lt (500 040 Lt + 1 635 660,40 Lt).
6 lentelė. 100 000 t dolomitinės skaldos transportavimo kainos maršrutu Pakruojis–Kaunas kelių ir geležinkelių tranportu lyginamoji analizė

	KELIŲ TRANSPORTU
	GELEŽINKELIŲ TRANSPORTU

	3 800 304,00 Lt
	2 135 700,40 Lt


 Taigi, vežant didžiagabaričius, didelių kiekių (nuo 100 000 t), santykiškai nedidelės vertės vietinius krovinius maršrutu, ilgesniu nei 150 km, transportavimo sąnaudos yra mažesnės gabenant geležinkelių transportu negu kelių transportu (išnagrinėtu atveju šios sąnaudos yra mažesnės 43,80 %).
Iškelta hipotezė pasitvirtino.

3.2. Vietinių krovinių vežimų geležinkeliu perspektyvos ir prognozės
Atlikus vietinių krovinių vežimų geležinkeliu teorinės ir praktinės medžiagos analizę, galima prognozuoti:

· Vietinių krovinių vežimų geležinkeliu apimtys LR kis nežymiai: 2008–2009 metais – 4–6 % didės, nes šalies ekonomika auga, nors ir prognozuojamas ekonomikos augimo tempo sulėtėjimas iki potencialaus lygio; 2010–2011 m. – krovinių vežimo apimtys stabilizuosis arba augs nežymiai (apie 1 %), o nuo 2012 metų vietinių krovinių vežimų geležinkeliu apimtys augs, tačiau augimas bus mažesnis, nei 2008–2009 metais, ir jis sieks apie 3 %. Vietinių krovinių, transportuojamų geležinkeliais, apimčių augimą po 2012 metų lems teigiami geležinkelių reformos rezultatai (naujų vežėjų atėjimas į geležinkelių transporto rinką, kuris lems krovinių vežimo geležinkelių transportu kainų mažėjimą). Svarbu pastebėti, kad šiemet, t. y. 2008 metais, AB „Lietuvos geležinkeliai“ bendrovės generalinis direktorius Stasys Dailydka prognozuoja bendrovės rezultatus  būsiant tikrai ne prastesnius už pernykščius, o gal net 5–6 %  geresnius
.
· Krovinių vežimai LR šia transporto rūšimi bus perspektyvūs tik gabenant tam tikrus didelius kiekius krovinių tam tikrais maršrutais: dolomitinę skaldą iš Pakruojo į įvairius Lietuvos miestus; cementą iš Akmenės; mineralines trąšas iš Kėdainių ir Jonavos, naftą iš Mažeikių, didelės apimties statybines medžiagas į įvairius Lietuvos miestus ir kt.
· Perspektyvūs maršrutai gabenant krovinius vietiniais maršrutais LR išliks Vilnius–Klaipėda / Klaipėda–Vilnius; Mažeikiai–Klaipėda; Jonava–Klaipėda; Kėdainiai–Klaipėda.
· Įmonės, kurioms bus aktualios vietinių krovinių vežimo geležinkeliu paslaugos, išliks šios: naftos įmonės (AB „Mažeikių nafta“), kelių ir gatvių tiesimo įmonės (UAB „Žemaitijos keliai“, AB „Kauno tiltai“ įmonių grupė, AB „Panevėžio keliai“, UAB „Tilsta“), grūdų perdirbimo įmonės (AB „Kauno grūdai“, AB „Malsena“, AB „Šiaulių grūdai“), mineralinių trąšų bei chemijos produktų gamybos įmonės (AB „Lifosa“, AB „Achema“), smėlio ir žvyro karjerų eksploatavimo įmonės (UAB „Žvyro karjerai“, UAB „Kurklių karjeras“), medienos perdirbimo įmonės, statybinių medžiagų tiekimo įmonės ir kt.

· Didelę svarbą vietiniams krovinių vežimams geležinkeliu LR turės didelės apimties statybų projektai (ypač kelių, magistralių tiesimo projektai), kurių metu didelių apimčių statybinės medžiagos bus transportuojamos į įvairiausius Lietuvos miestus (kaip jau buvo įrodyta tiriamojoje dalyje, tokių vežimų srityse geležinkelių transporto panaudojimas  didžiagabaričiams, didelių kiekių, santykiškai nedidelės vertės kroviniams transportuoti yra ekonomiškas ir tikslingas). Vienas iš tokių projektų – „VIA BALTICA“ (2007–2013 metais į „VIA BALTICA“ plėtrą Lietuvos teritorijoje planuojama investuoti apie 97 milijonus eurų). Minėtina, kad šiais metais numatoma atlikti gerokai daugiau kelių, magistralių tiesimo ir rekonstravimo darbų nei praeitais metais (Vilnius-Kaunas-Klaipėda kelyje bus stiprinama danga ir kelkraščiai, rekonstruojami   Klaipėdos-Liepojos bei Grigiškių kelių ruožai, Jakų bei Marvelės sankryžos, stiprinamas  bei platinamas  kelias ties Radviliškiu, o kelyje Kaunas-Zarasai-Daugpilis dviejuose ruožuose  platinama ir stiprinama danga ir kt.), o tai galėtų būti puiki prielaida didinti vietinius krovinių vežimus geležinkeliu. Taip pat svarbu pastebėti, kad Lietuvos vietiniams keliams gerinti, saugaus eismo priemonėms įrengti ir vietinių kelių infrastruktūrai plėtoti LR 2008 m. papildomai skirta beveik 80 mln. litų. Tai rezervinės Kelių priežiūros ir plėtros programos finansavimo lėšos, kurias LR Vyriausybė paskirstė atsižvelgdama į Susisiekimo ministerijos ir šalies savivaldybių siūlymus. Rezervinės lėšos papildys 2008 metais Lietuvos keliams jau skirtas Kelių priežiūros ir plėtros programos lėšas
.
Vietinių krovinių vežimo geležinkeliu LR prognozės pateiktos toliau esančioje lentelėje.

7 lentelė. Vietinių krovinių vežimų geležinkeliu LR prognozės
	
	2008 m.
	2009 m.
	2010 m.
	2011 m.
	2012 m.
	2020

	Vietinių krovinių vežimas geležinkeliu, tūkst. t
	13 071,92
	13 594,80
	13 730,74
	13 868,05
	14 284,09
	17 567,64

19 pav. Vietinių krovinių vežimų geležinkeliu LR prognozės

IŠVADOS IR PASIŪLYMAI
IŠVADOS
· Geležinkelių transportas – perspektyvus bei konkurencingas būdas sumažinti krovinių eismą perpildytuose keliuose ir taip pagerinti eismo sąlygas bei sumažinti transporto priemonių keliamą taršą.
· Išanalizavus bei apibendrinus visą teorinėje medžiagoje pateiktą informaciją matyti, jog vietiniai krovinių vežimai geležinkeliu yra ekonomiški ir tikslingi tik vežant krovinius atstumais, didesniais nei 330 km. Tad įvertinus mūsų šalies dydį bei maršrutų ilgį, galima daryti išvadą, jog vietiniai krovinių vežimai Lietuvoje turi miglotas perspektyvas.
· Gauti praktinio tyrimo rezultatai patvirtino teiginį, jog vietiniai krovinių vežimai geležinkeliu mūsų šalyje yra perspektyvūs tik gabenant tam tikrus krovinius (didžiagabaričius, didelių kiekių, santykiškai nedidelės vertės krovinius) tam tikrais maršrutais. Jei krovinių kiekiai yra labai dideli (nuo 100 000 t), geležinkelių transportas yra perspektyvesnis ir pranašesnis už kelių transportą (didžiausią konkurentą vietiniuose maršrutuose), net ir esant nedideliam atstumui (100–330 km). Kitais atvejais vietiniai krovinių vežimai geležinkeliu yra neperspektyvūs.

· Vietinių krovinių vežimų geležinkeliu apimtys tiek Lietuvoje, tiek ir kitose Europos šalyse tiesiogiai priklausys nuo gamybos plėtros, ekonomikos augimo (BVP dydžio, infliacijos kitimo tempo). Todėl, stebint ekonomikos plėtrą tiek mūsų šalyje, tiek kitose Europos šalyse, galima teigti, jog šių krovinių transportavimo apimtys ateityje turėtų  kisti nežymiai.
· Vietiniai krovinių vežimai geležinkeliu LR yra perspektyvūs šiais maršrutais: Vilnius–Klaipėda / Klaipėda–Vilnius; Mažeikiai–Klaipėda; Jonava–Klaipėda; Kėdainiai–Klaipėda.
· Vietiniai krovinių vežimai geležinkeliu LR yra perspektyvūs gabenant šiuos krovinius: naftą ir naftos produktus, inertines, statybines bei miško medžiagas.
SIŪLYMAI
· Šiuolaikinėje ekonomikoje lankstus ir greitas kelių transportas pritraukia vis daugiau srautų. Todėl norint pasiekti, kad geležinkelių sektoriaus potencija būtų kiek galima geriau išnaudota, reikia didinti šios transporto rūšies lankstumą ir greitį. Tam reikalinga struktūrinė reforma.
· Kalbant apie vietinius krovinių vežimus geležinkelių transportu Lietuvos mastu, būtų tikslinga plačiau naudoti vagovus kaip tarpinius sandėlius, plėtoti intermodalinį transportą, efektyvinti terminalų darbą, plėsti geležinkelių transporto tinklą (tačiau pastaroji priemonė yra brangi).

· Išanalizavus praktinio tyrimo rezultatus, paaiškėjo, jog jaučiamas privažiuojamųjų kelių prie gamybinių įmonių trūkumas. Privažiuojamieji keliai, tenkinantys privačius vieno arba kelių privačių ūkio subjektų interesus, turi būti komercializuoti. Privažiuojamųjų kelių atidavimas į privačias rankas paskatintų šių kelių modernizavimą, plėtrą bei priežiūrą, tačiau šiuo atveju būtinas Vyriausybės įsikišimas.
· AB „Lietuvos geležinkeliai“, vienintelės realiai krovinių vežimus LR vykdančios geležinkelių transporto įmonės, IT lygis vis dar yra žemas. Silpnai plėtota techninė bazė, nėra tinkamų techninių ir programinių priemonių duomenų apdorojimo technologiniams procesams realizuoti, informacijai surinkti, tvarkyti bei saugoti. Na, o Lietuvai tapus visateise ES nare, iškilo nauji reikalavimai ir geležinkeliams. Per artimiausią dešimtmetį, iki 2015 metų, Lietuvos geležinkelių IT lygis privalės pasiekti ES šalių lygį. Siekiant didinti krovinių srautus geležinkelių transportu bei lengvinant didelės, turinčios gremėzdišką struktūrą, geležinkelių transporto įmonės darbą, siūlau aktyviau taikyti e. verslo sprendimus LG veikloje.
· Minėtina, kad apie 80 % visų krovinių į Klaipėdos valstybinį jūrų uostą atvežama geležinkeliu. Todėl augant uosto krovos pajėgumams didelis dėmesys turėtų būti skiriamas geležinkelio privažiavimo kelių pralaidumui.
LITERATŪROS SĄRAŠAS
Knyga

1. A. Baublys, D. Griškevičienė, J. Lazauskas, R. Palšaitis. Transporto ekonomika. Vilnius: „Technika“ 2003. 

2. A. Baublys. Krovinių vežimai. Vilnius: „Technika“ 1998.

3. A. Baublys. Transporto sistema. Vilnius: „Technika“ 1996.
4. D. Griškevičienė. Geležinkelių transporto komercinė eksploatacija. Vilnius: „Technika“ 2001.

5. R. Palšaitis. Logistikos vadybos pagrindai. Vilnius: „Technika“ 2005.
6. B. И. Caвин. Перевозки грузов. Москва: „Дело и Сервис“ 2003.
Dokumentas

7. Europos bendrijų komisija. Baltoji knyga. Briuselis, 2001.
8. Europos bendrijų komisija. 2003 m. liepos 3 d. reglamentas Nr. 1192/2003.
9. Lietuvos 2004–2006 metų bendrasis programavimo dokumentas. Patvirtintas Lietuvos Respublikos Vyriausybės  2004 m. rugpjūčio 2 d. nutarimu Nr. 935. 

Mokslinis straipsnis

10. J. Butkevičius, A. Jaržemskis. Geležinkelių transporto plėtros Europoje perspektyvos. ISSN 1392-1533. Transportas – Transport engineering. 2000, XV t., Nr. 6.
11. J. Butkevičius, K. Sakalauskas, V. Jaržemskis, R. Rezgaitis. Lietuvos geležinkelio tinklo analizė. ISSN 1392-1533. Transportas – Transport engineering. 2001, XVI t., Nr. 2.

12. V. Bagdonas, O. Švėgžda. Lietuvos geležinkelių tarpstočių automatikos problemos. ISSN 1392-1533. Transportas – Transport engineering. 2000, XV t., Nr. 6.

13.  I. Jaržemskienė. The evolution of intermodal transport research and its development issues. ISSN 1648-4142. Transport - 2007, Vol XXII, No 4.
14.  E. Meirane. Research on the structure of cargo flow in Latvia. ISSN 1648-4142. Transport – 2007, Vol XXII, No 3.
15.  R. Palšaitis, R. Burkovskis. Keleivių ir krovinių vežimo geležinkeliu tendencijų analizė. ISSN 1392-1533. Transportas - Transport engineering. 1999, XIV t., Nr. 2.

16.  József Rohács, Győző Simongáti. The role of inland waterway navigation in a sustainable transport system. ISSN 1648-4142. Transport – 2007, Vol XXII, No 3.

KITŲ INFORMACIJOS ŠALTINIŲ SĄRAŠAS

Informacijos šaltinis - internetas 

17.  AB „Lietuvos geležinkeliai“. www.litrail.lt.
18.  AB „Lifosa“. www.lifosa.com. 

19.  AB „Mažeikių nafta“. www.nafta.lt. 
20.  Aukštaitijos siaurasis geležinkelis. www.siarukas.eu.
21.  A. Garalis. Lietuvos geležinkelio ir Klaipėdos uosto klasteris: naujos konkurencingumo didinimo galimybės Baltijos regione. http://www.infobalt.lt/docs/Garalis.pdf.
22.  A. Malakauskaitė. Reformuoti šalies geležinkelių neskubama. http://www.lrt.lt/news.php?strid=31489&id=3657172. 
23.  Euroversle – apie Estijos ekonomiką. http://www.lrt.lt/ekspresas/news.php?strid=16742&id=17213.  

24. „IBM Lietuva“ tęsia „Lietuvos geležinkeliai“ globalaus duomenų perdavimo tinklo modernizavimą. http://www.ibm.com/news/lt/lt/2006/02/lt_lt_news_20060202.html.
25.  Lietuvai tikslinga greičiau vykdyti geležinkelių sektoriaus reformą. http://www.lrinka.lt/index.php/meniu/spaudai/pranesimai_spaudai/lietuvai_tikslinga_greiciau_vykdyti_gelezinkeliu_sektoriaus_reforma/2275.
26.  Lietuvos bankas. 2008-01-24 makroekonominė prognozė. Lietuvos ekonomikos raida ir perspektyvos. http://www.lb.lt/lt/ekonomika/makroekonomines_prognozes/PranesimasSpaudai_20080124_LT.pdf. 
27.  Lietuvos statistikos departamentas. www.stat.gov.lt.
28.  LLRI studija „Lietuvos geležinkeliai: kaip ir kada reformuosime“. Studijos santrauka.  
 2005-12-13.  http://www.lrinka.lt/Tyrimai/Privatiz/Gelezinkeliai.phtml. 
29.  LR Susisiekimo ministerija. www.transp.lt.
30.  LR susisiekimo sistema. http://www.e-lietuva.net/LR-Susisiekimo-sistema.html. 
31.  Tarptautinis verslo žurnalas JŪRA MOPE SEA. Numeris 2003/1. Geležinkelių reforma. http://www.jura.lt/contents/article_lit.php?id_year_issue=200301&id_num=2.

32. Tarptautinis verslo žurnalas JŪRA MOPE SEA. Numeris 2005/6. Lietuvos transportas  Laisvosios rinkos instituto rankose. http://www.jura.lt/contents/article_lit.php?id_year_issue=200506&id_num=3.
33.  Geležinkelių reforma atidėta iki 2011-ųjų. http://www.veidas.lt/lt/leidinys.full/46305211dbbfb?veidas=fbcd.
34.  2007-tieji – AB“Lietuvos geležinkeliai“ sėkmės metai.  http://www.kelias.net/6077.html.
Informacijos šaltinis -  periodinė spauda

35.  Dienraštis „Verslo žinios“. S. Migonytė. „Lietuvos geležinkeliai“ žada milijardinių užsakymų. 2008-03-05. 

36.  Dienraščio „Verslo žinios“ priedas „Mano verslas“. Interviu su AB „Lietuvos geležinkeliai“ generaliniu direktoriumi Stasiu Dailydka: automobilių kamščiai – galimybės geležinkeliams. 2007-08-27.
1 PRIEDAS
TRANSPORTO RŪŠIŲ PALYGINIMAS
Transporto rūšių palyginimas

	
	Kelių transportas
	Geležinkelių transportas
	Oro

transportas
	Vandens transportas
	Vamzdynų transportas

	Ekonominės charakteristikos

	Kaina
	vidutinė
	nedidelė
	didelė
	nedidelė
	nedidelė

	Paslaugos rinkoje
	taškas – taškas
	terminalas – terminalas
	terminalas – terminalas
	terminalas – terminalas
	terminalas – terminalas

	Konkurencijos laipsnis 
	aukštas
	vidutinis
	vidutinis
	žemas
	žemas

	Vyraujantys kroviniai
	visų tipų
	mažos arba vidutinės vertės, vidutinio arba didelio tankio
	didelės vertės, mažo arba vidutinio tankio
	mažos vertės, didelio tankio
	mažos vertės, didelio tankio 

	Vežamas tūris, tonomis
	10 – 25
	50 – 12000
	5 – 125
	1 – 500000
	10000 – 1000000

	Aptarnavimo charakteristikos
	

	Vežimo laikas
	vidutinis
	ilgas
	trumpas
	ilgas
	ilgas

	Galimybė pasinaudoti
	labai gera
	vidutinė
	vidutinė
	nedidelė
	nedidelė

	Kaip laikomasi numatyto pristatymo laiko
	tiksliai
	vidutiniškai
	tiksliai
	nesilaikoma arba laikomasi vidutiniškai
	tiksliai

	Krovinių nuostoliai
	maži
	vidutiniai arba dideli
	maži
	maži arba vidutiniai
	maži

	Lankstumas
	didelis
	vidutinis
	mažas arba vidutinis
	mažas
	mažas


2 PRIEDAS
LIETUVOS GELEŽINKELIŲ TINKLAS
Lietuvos geležinkelių tinklas

3 PRIEDAS
GELEŽINKELIŲ VAGONŲ RŪŠYS
Geležinkelių vagonų rūšys

4 PRIEDAS

APKLAUSOS TELEFONU KLAUSIMYNAS
Apklausos telefonu klausimynas:


Tyrimo ir atliekančiojo tyrimą pristatymas:


Laba diena. Esu Vilniaus Gedimino Technikos Universiteto Transporto inžinerijos fakulteto transporto inžinerinės ekonomikos ir vadybos magistrantūros studentė Erika Pervenis.


Atlieku tyrimą, siekdama išsiaiškinti vietinių krovinių vežimų geležinkelių transportu perspektyvas. Norėčiau Jums užduoti keletą klausimų. Gautus atsakymus kruopščiai išanalizuosiu, apibendrinsiu ir Jus su jais supažindinsiu. Tikiuosi jie bus naudingi Jūsų veiklai!


Instrukcijos kaip atsakinėti į klausimus:


Į kiekvieną klausimą galimi keli atsakymo variantai. 

1. Kokie, Jūsų nuomone, kriterijai yra svarbūs renkantis transporto rūšį vietinių krovinių transportavimui:

⁪ svarbiausias kriterijus – transportavimo kaina, poto – pristatymo greitis, patogumas, saugumas;

⁪ svarbiausias kriterijus – pristatymo greitis, poto – transportavimo kaina, patogumas, saugumas.

⁪ transportavimo kaina, pristatymo greitis, patogumas, saugumas yra vienodai svarbūs kriterijai.

⁪ ___________________________________________________________________

    ___________________________________________________________________.

2. Kokia, Jūsų nuomone, transporto rūšis dažniausiai naudojama vietiniams kroviniams vežti Lietuvoje:


⁪ automobilių transportas;


⁪ geležinkelių transportas;


⁪ vidaus vandenų transportas;


⁪ oro transportas;


⁪ neturiu nuomonės.

3. Ar, Jūsų nuomone, geležinkelių transportas yra perspektyvus gabenant krovinius šalies viduje:


⁪ perspektyvus;


⁪ iš dalies perspektyvus;


⁪ neperspektyvus;


⁪ neturiu nuomonės.
4. Kokius, Jūsų nuomone, krovinius transportuojant šalies viduje geležinkelių transportas yra konkurencingas ir perspektyvus:

 
⁪ naftą ir naftos produktus;


⁪ chemines ir mineralines trąšas;


⁪ javus ir malybos produktus;


⁪ miško medžiagą;


⁪ statybines medžiagas;


⁪ ___________________________________________________________________.

5. Kokie maršrutai yra perspektyvūs, gabenant krovinius geležinkelių transportu mūsų šalies viduje:


⁪ Vilnius–Kaunas / Kaunas–Vilnius;


⁪ Vilnius–Klaipėda / Klaipėda–Vilnius;


⁪ Kėdainiai–Klaipėda / Klaipėda–Kėdainiai;


⁪ Mažeikiai–Vilnius / Vilnius–Mažeikiai;


⁪ Jonava–Klaipėda / Klaipėda–Jonava;


⁪ nei vienas maršrutas neperspektyvus;


⁪ __________________________________________________________________ .

6. Ar, Jūsų nuomone, šiuo metu trūksta specializuotų prekinių vagonų (jei trūksta, tai kokių):

 
⁪ trūksta dengtų vagonų;


⁪ trūksta pusvagonių;


⁪ trūksta platforminių vagonų;


⁪ trūksta cisterninių vagonų;


⁪ trūksta izoterminių vagonų;


⁪ trūksta specialios paskirties vagonų;


⁪ prekinių vagonų netrūksta;


⁪ neturiu nuomonės.

7. Ar, Jūsų nuomone, šiuo metu trūksta geležinkelio privažiuojamųjų kelių prie gamybinių įmonių:

 
⁪ trūksta;


⁪ netrūksta;


⁪ neturiu nuomonės.

8. Ar, Jūsų nuomone, gamybinės įmonės aktyviau naudotųsi geležinkelių transportu vietiniams kroviniams transportuoti, jei padaugėtų privažiuojamųjų kelių prie gamybinių įmonių:

 
⁪ taip, naudojimosi aktyvumas labai padidėtų;


⁪ naudojimosi aktyvumas turėtų šiek tiek padidėti;


⁪ ne;


⁪ neturiu nuomonės.

9. Kokius matote pagrindinius privalumus gabenant krovinius geležinkelių transportu šalies viduje:


⁪ pigumas;


⁪ didelių krovinių apimčių vežimas vienu metu;


⁪ galimybė vežti įvairaus spektro krovinius;


⁪ saugumas ir vežamos produkcijos prekinės būklės išlaikymas;


⁪ krovinių transportavimas nepriklausomai nuo metų laiko bei klimato sąlygų;


⁪ tai ekonomiška, saugi ir ekologiškai švari transporto rūšis;


⁪ ___________________________________________________________________


    ___________________________________________________________________

    ___________________________________________________________________.

10. Kokius matote pagrindinius trūkumus gabenant krovinius geležinkelių transportu šalies viduje:


⁪ lankstumo, galimybės aprūpinti klientus „nuo durų iki durų“ stoka;


⁪ mažas greitis ir ilgas transportavimo laikas;


⁪ nėra pasirinkimo galimybės, nes nėra konkurencijos geležinkelių transporto rinkoje;


⁪ mažai plėtota infrastruktūra, komunikacijų ir ryšių sistemos;


⁪ žema klientų aptarnavimo kokybė;


⁪ ___________________________________________________________________


    ___________________________________________________________________


    __________________________________________________________________ .
11. Kokios priemonės padėtų pagerinti vietinių krovinių vežimų geležinkelių transportu perspektyvas Lietuvoje:


⁪ geležinkelių transporto infrastruktūros gerinimas;


⁪ krovininių vagonų parko atnaujinimas;


⁪ privačių vežėjų atėjimas į geležinkelių transporto rinką;


⁪ intermodalinio transporto plėtra;


⁪ informacinių technologijų geležinkelio transporte plėtra;


⁪ ___________________________________________________________________


    ___________________________________________________________________


    ___________________________________________________________________.

12. Gal žinote sėkmingų pavyzdžių, kai įmonės, pertvarkiusios savo logistikos sistemą bei pradėjusios gabenti krovinius geležinkelių transportu vietiniais maršrutais susilaukė puikių rezultatų? Pateikite pavyzdžius.


_____________________________________________________________________


_____________________________________________________________________


____________________________________________________________________ .


Į klausimus atsakiusio respondento pasas:


Jūsų amžius:


⁪ 18–25 metai;


⁪ 26–35 metai;


⁪ 36–45 metai;


⁪ 46–55 metai;


⁪ 56–65 metai;


⁪ 66 metai ir daugiau.


Jūsų išsilavinimas _______________________________


Jūsų darbovietė (jei dirbate):


⁪ gamybinė įmonė;


⁪ transporto/ekspedicinė įmonė;


⁪ kita.


Jūsų pareigos įmonėje (jei dirbate) __________________


Padėka:


Ačiū, kad padėjote ir suteikėte informaciją.

Vietinių krovinių vežimų geležinkeliu perspektyvų tyrimas

Erika Pervenis
Vilniaus Gedimino technikos universiteto Transporto inžinerijos fakulteto Transporto vadybos katedros magistrantė
1. Įvadas
Geležinkelių transportas yra viena iš sausumos transporto šakų, galinti sėkmingai vežti didelius krovinių srautus dideliais nuotoliais. Geležinkelių transportu galima vežti labai įvairaus spektro krovinius: nuo smulkių supakuotų prekių, sukrautų ant padėklų arba konteineriuose, iki suverstų ir biriųjų krovinių vežimo krovininiais vagonais arba skystųjų krovinių – cisternomis. Vienas didžiausių šios transporto rūšies privalumų − maža transportavimo kaina. 

2. Vietinių krovinių vežimų geležinkeliais apimtys bei apimčių kitimo tendencijos

Lietuvoje krovinių vežimai geležinkeliu yra itin svarbus ekonomikos segmentas [6].

1 pav. Vidaus vežimai geležinkeliu LR 2004 – 2007 metais, tūkst. t

Analizuojant vietinių krovinių vežimų geležinkeliu apimtis 2004–2007 metais, matyti, kad 2005 metais, palyginti su 2004 metais, vietinių krovinių, transportuojamų geležinkeliu, apimtys padidėjo 17,81 % (šis krovinių apimčių padidėjimas yra susijęs su mūsų šalies ekonomikos augimu), na, o 2006 metais, palyginti su 2005 metais, vietinių krovinių, transportuojamų geležinkeliu, apimtys sumažėjo 6,97 %.

2007 m. krovinių vežimai vietiniais maršrutais sumažėjo 7,6 %, tam daugiausia įtakos turėjo dėl 2006 m. AB „Mažeikių nafta“ įvykusio gaisro bei žaliavų tiekimo problemų sumažėjusios šios įmonės gamybos apimtys [7].

Įvertinus tai, kad naftos ir naftos produktų vežimai LR geležinkeliu vidaus maršrutais sudaro apie 40 % visų vidaus maršrutais geležinkeliais transportuojamų krovinių apimčių, bei tai, kad AB „Mažeikių nafta“ per 2007 metus atkūrė po gaisro, įvykusio 2006 metais, sumažėjusius gamybos pajėgumus [2], galima prognozuoti, jog 2008 metais vietinių krovinių vežimų apimtys geležinkeliu didės.

2 pav. Vidaus vežimai geležinkeliu visų vykdytų krovinių vežimų geležinkeliu kontekste, tūkst. t*
* Nuo 2005 m. sausio mėn. 1 d. pakeista krovinių vežimo skaičiavimo metodika, vadovaujantis Europos Parlamento ir Tarybos reglamentu Nr. 91/2003 ir Komisijos reglamentu Nr. 1192/2003. (2004 m. duomenys perskaičiuoti). 2004−2007 metų vidaus vežimo duomenys dėl šios priežasties negali būti lyginami su ankstesnių metų duomenimis.
3. Krovinių rūšių, transportuojamų geležinkeliais Lietuvos Respublikoje, analizė

Krovinių struktūra ir vežimo sąlygos turi įtakos savikainai bei vežimo pajamoms [3].

Pasak R. Palšaičio ir R. Burkovskio, geležinkeliais daugiausia gabenami kroviniai, kurie yra santykiškai nedidelės vertės, tačiau didelių gabaritų ar svorio [8].

Didžiausią dalį, net apie 40 % vietinių krovinių, kurie yra gabenami geležinkeliu LR, sudaro nafta ir naftos produktai iš Mažeikių naftos perdirbimo įmonės; taip pat didelę dalį vietinių krovinių (apie 25 % vietinių krovinių, gabenamų geležinkeliu) sudaro cheminės ir mineralinės trąšos, gabenamos iš AB „Lifosa“ bei AB „Achema“ į Klaipėdą. 

1 lentelė. Krovinių rūšių, transportuotų geležinkeliais LR 2006 m., apimtys [5]
	Krovinių rūšys
	Vidaus vežimai

	iš viso, tūkst. t
	13 346

	iš to skaičiaus:
	 

	nafta ir naftos produktai
	5265

	akmens anglis ir koksas
	23

	juodieji metalai, įskaitant laužą
	277

	cheminės ir mineralinės trašos
	3286

	neorganiniai ir organiniai chemijos produktai
	86

	mineraliniai produktai
	2992

	mediena, kamštiena ir jų dirbiniai
	78

	javai ir malybos produktai
	907

	kiti kroviniai
	432


4. Vietinių krovinių vežimų kelių ir geležinkelių transportu lyginamoji analizė

Lyginamosios analizės tikslas – palyginti didžiagabaričių, didelių kiekių (nuo 100 000 t), santykiškai nedidelės vertės vietinių krovinių transportavimo sąnaudas, kurias patiria krovinių vežimo užsakovas, gabendamas krovinius vienu atveju − kelių transportu, kitu atveju – geležinkeliu.

Iškeliama hipotezė − didžiagabaričių, didelių kiekių (nuo 100 000 t), santykiškai nedidelės vertės vietinių krovinių transportavimo sąnaudos yra mažesnės gabenant krovinius geležinkelių transportu negu kelių transportu maršrutais, ilgesniais nei 150 km.

Vietinių krovinių vežimų kelių ir geležinkelių transportu lyginamajai analizei atlikti reikiamos sąlygos: krovinių vežimo užsakovas – AB „Kauno tiltai“; užsakovo projektas – kelių tiesimo darbai Kauno mieste; užsakovo projektui reikiama medžiaga − dolomitinė skalda; užsakovo projektui reikiamas medžiagos kiekis – 100 000 t; užsakovo projektui reikiamos medžiagos gavimo vieta – Pakruojo karjerai.
Siekiant atlikti vietinių krovinių vežimų kelių ir geležinkelių transportu lyginamąją analizę, buvo išnagrinėtos dvi alternatyvos:

1. Pirmoji alternatyva − pasirinktas krovinys (100 000 t dolomitinės skaldos) buvo gabenamas kelių transportu (savivarčiais).

Pasirinkta kelių transporto priemonė – savivartis, keliamoji galia – 24 t.

100 000 t dolomitinės skaldos transportavimui numatytu maršrutu reikės 4167 savivarčių (100 000 t / 24 t į vieną savivartį = 4167 savivarčiai).

Transportavimo kaina maršrutu Pakruojis−Kaunas/1 savivarčiui - 912 Lt (24 t x 152 km x 0,25 Lt/tkm = 912 Lt/savivartis).

Visa 100 000 t dolomitinės skaldos transportavimo kaina maršrutu Pakruojis–Kaunas – 3 800 304 Lt (912 Lt/savivartis x 4167 = 3 800 304 Lt).

2. Antroji alternatyva – pasirinktas krovinys (100 000 t dolomitinės skaldos) buvo gabenamas geležinkelių transportu (iki pakrovimo geležinkelio stoties krovinys buvo atgabentas savivarčiais bei iš išsikrovimo stoties krovinys taip pat buvo išgabentas savivarčiais).

Pasirinkta kelių transporto priemonė – savivartis, keliamoji galia – 24 t (iki pakrovimo geležinkelio stoties krovinys buvo atgabentas savivarčiais bei iš išsikrovimo stoties krovinys taip pat buvo išgabentas savivarčiais).

Maršruto ilgis iš Pakruojo karjerų iki Pakruojo geležinkelio stoties bei iš Kauno geležinkelio stoties iki objekto Kaune (bendras maršruto ilgis) –  20 km.

100 000 t dolomitinės skaldos transportavimui numatytu maršrutu (iš Pakruojo karjerų iki Pakruojo geležinkelio stoties bei iš Kauno geležinkelio stoties iki objekto Kaune) reikės 4167 savivarčių (100 000 t / 24 t į vieną savivartį = 4167 savivarčiai).

Transportavimo kaina maršrutu Pakruojo karjerai–Pakruojo geležinkelio stotis ir Kauno geležinkelio stotis–objektas Kaune/1 savivarčiui − 120 Lt (24 t x 20 km x 0,25 Lt/tkm = 120 Lt/savivartis).
Visa 100 000 t dolomitinės skaldos transportavimo maršrutu Pakruojo karjerai–Pakruojo geležinkelio stotis ir Kauno geležinkelio stotis – objektas Kaune kaina – 500 040 Lt (120 Lt/savivartis x 4167 = 250 020 Lt).

Pasirinkta geležinkelio transporto priemonė – pusvagonis 12-119, keliamoji galia – 60 t.

100 000 t / 60 t į vieną pusvagonį = 1667 pusvagoniai.

Krovinių transportavimo geležinkelių transportu kaina apskaičiuojama pagal tarifus, kuriuos vieneriems metams nustato geležinkelių transporto įmonė.

Geležinkelių transporto tarifai 1 pusvagoniui, kurio keliamoji galia – 60 t:

8. Pusvagonio padavimas – 22 Lt.

9. Pusvagonio naudojimo mokestis – 15,20 Lt.

10. Pusvagonio pakrovimas (3 Lt/t) – 180 Lt.

11. Vežimas Pakruojis–Kaunas – 507 Lt.

12. Pusvagonio iškrovimas (3 Lt/t) – 180 Lt.

13. Eksploatavimo mokestis (leidimas išvežti krovinius automobiliais) – 55 Lt

14. Pusvagonio nuvarymas – 22 Lt.

Iš viso už 1 pusvagonį: 981,2 Lt.

Visa 100 000 t dolomitinės skaldos transportavimo kaina geležinkelių transportu 981,2 Lt/pusvagonis x 1667 pusvagoniai = 1 635 660,40 Lt

Bendra tarnsportavimo kaina, kai pasirinktas krovinys (100 000 t dolomitinės skaldos) buvo gabenamas geležinkelių transportu (iki pakrovimo geležinkelio stoties krovinys buvo atgabentas savivarčiais bei iš išsikrovimo stoties krovinys taip pat buvo išgabentas savivarčiais) – 2 135 700,40 Lt (500 040 Lt + 1 635 660,40 Lt).
2 lentelė. 100 000 t dolomitinės skaldos transportavimo kainos maršrutu Pakruojis−Kaunas kelių ir geležinkelių tranportu lyginamoji analizė
	KELIŲ TRANSPORTU
	GELEŽINKELIŲ TRANSPORTU

	3 800 304,00 Lt
	2 135 700,40 Lt


 Taigi, vežant didžiagabaričius, didelių kiekių (nuo 100 000 t), santykiškai nedidelės vertės vietinius krovinius maršrutu, ilgesniu nei 150 km, transportavimo sąnaudos yra mažesnės gabenant geležinkelių transportu negu kelių transportu (išnagrinėtu atveju šios sąnaudos yra mažesnės 43,80 %).

Iškelta hipotezė pasitvirtino.
5. Išvados, prognozės, pasiūlymai
Atlikus vietinių krovinių vežimų geležinkeliu analizę, galima prognozuoti:

· Vietinių krovinių vežimų geležinkeliu apimtys LR kis nežymiai: 2008−2009 metais – 4−6 % didės, nes šalies ekonomika auga, nors ir prognozuojamas ekonomikos augimo tempo sulėtėjimas iki potencialaus lygio; 2010–2011 m. – krovinių vežimo apimtys stabilizuosis arba augs nežymiai (apie 1 %), o nuo 2012 metų vietinių krovinių vežimų geležinkeliu apimtys augs, tačiau augimas bus mažesnis nei 2008−2009 metais, ir jis sieks apie 3 %. Vietinių krovinių, transportuojamų geležinkeliais, apimčių augimui po 2012 metų įtakos turės teigiami geležinkelių reformos rezultatai.

· Krovinių vežimai LR šia transporto rūšimi bus perspektyvūs tik gabenant tam tikrus didelius kiekius krovinių tam tikrais maršrutais: dolomitinę skaldą iš Pakruojo į įvairius Lietuvos miestus; cementą iš Akmenės; mineralines trąšas iš Kėdainių ir Jonavos, naftą iš Mažeikių, didelės apimties statybines medžiagas į įvairius Lietuvos miestus ir kt.

· Didelę svarbą vietiniams krovinių vežimams geležinkeliu LR turės didelės apimties statybų projektai (ypač kelių, magistralių tiesimo projektai), kurių metu didelių apimčių statybinės medžiagos bus transportuojamos į įvairiausius Lietuvos miestus. 

[image: image19.emf]Vietinių krovinių vežimas geležinkeliu, tūkst. t

17567,64

17055,96

16559,18

16076,87

15608,61

15153,99

14712,61

14284,09

13868,05

13730,74

13594,8

13071,92

2008 2009 2010 2011 2012 2013 2014 2015 2017 2018 2019 2020

metai


3 pav. Vietinių krovinių vežimo geležinkeliu LR prognozės, tūkst. t

Pasiūlymai gerinti vietinių krovinių vežimų geležinkeliu perspektyvas:

· Norint pasiekti, kad geležinkelių sektoriaus potencija būtų kiek galima geriau išnaudota, reikia didinti šios transporto rūšies lankstumą ir greitį. Tam reikalinga struktūrinė reforma.

· Kalbant apie vietinius krovinių vežimus geležinkelių transportu Lietuvos mastu, būtų tikslinga plačiau naudoti vagovus kaip tarpinius sandėlius, plėtoti intermodalinį transportą, plėsti geležinkelių transporto tinklą (tačiau pastaroji priemonė yra brangi).

· Privažiuojamieji keliai, tenkinantys privačius vieno arba kelių privačių ūkio subjektų interesus, turi būti komercializuoti. 
Literatūra

1. AB „Lietuvos geležinkeliai“. www.litrail.lt.
2. AB „Mažeikių nafta“. www.nafta.lt.
3. D. Griškevičienė. Geležinkelių transporto komercinė eksploatacija. Vilnius: „Technika“ 2001.

4. Lietuvos bankas. 2008-01-24 makroekonominė prognozė. Lietuvos ekonomikos raida ir perspektyvos. http://www.lb.lt/lt/ekonomika/makroekonomines_prognozes/PranesimasSpaudai_20080124_LT.pdf.

5. Lietuvos statistikos departamentas. www.stat.gov.lt.
6. LLRI studija „Lietuvos geležinkeliai: kaip ir kada reformuosime“. Studijos santrauka.

7. LR Susisiekimo ministerija. www.transp.lt.

8. R. Palšaitis, R. Burkovskis. Keleivių ir krovinių vežimo geležinkeliu tendencijų analizė. ISSN 1392-1533. Transportas - Transport engineering. 1999, XIV t., Nr. 2.

The analysis of perspectives of local freight transportation development
Erika Pervenis

Summary

The study is based on statistical data. The best perspectives in transportation by railway in local routes have big amount, large clearance and comparative small value cargos. Local freight and flow forecasts were made till 2020. It is calculated that in 2008−2009 local freight flow will annually rise by about 4−6 percent and in 2010 and 2011 freight flow will stabilize or rise very marginally and after 2012 freight flow will rise, but a little bit slower than in 2008−2009, the rise will be around 3 percent per year and it will be based on good results of Lithuanian railway reform. 


[image: image20.emf]Vietinių krovinių vežimų

geležinkeliu perspektyvų

tyrimas

Erika Pervenis

Vilniaus Gedimino technikos universitetas

magistrantė



[image: image21.emf]TIKSLAI IR UŽDAVINIAI

TIKSLAS

Numatyti vietinių krovinių vežimų geležinkeliu ateities

tendencijas bei perspektyvas.

UŽDAVINIAI:

• Atlikti literatūros analizę.

• Išnagrinėti geležinkelių raidą Europoje ir LR.

• Išnagrinėti vietinių krovinių vežimų problemą LR.

• Atlikti vietinių krovinių vežimų geležinkeliu

perspektyvų tyrimą.

• Pateikti vietinių krovinių vežimų geležinkeliu LR

apimčių prognozę.

• Pateikti išvadas ir pasiūlymus.



[image: image22.emf]Vietinių krovinių vežimai

geležinkeliais LR, tūks. t

5265

23

277

3286

86

2992

78

907

432

0

1000

2000

3000

4000

5000

6000

nafta ir naftos produktai

akmens anglis ir koksas

juodieji metalai, 

į

skaitant lau

žą

chemin

ė

s ir mineralin

ė

s trašos

neorganiniai ir organiniai chemijos produktai

mineraliniai produktai

mediena, kamštiena ir j

ų

dirbiniai

javai ir malybos produktai

kiti kroviniai

12332

13346

14364

11806

2004 2005 2006 2007



[image: image23.emf]Bendra Lietuvos gele

ž

inkeli

ų

transporto 

sektoriaus SWOT analiz

ė

Potencialūs vidaus 

pranašumai (S)

• AB „Lietuvos geležinkeliai“

siekia sukurti integruotą

informatikos ir ryšių

priemonių, standartų, 

normatyvinių dokumentų ir 

organizacinių procedūrų

visumą.

• AB „Lietuvos geležinkeliai“

investuoja į geležinkelių

infrastruktūrą.

Potencialūs vidiniai 

trūkumai (W)

• Fiziškai susidėvėjusi geležinkelių

infrastruktūra.

• Pasenęs geležinkelio riedmenų

parkas.

• Nepakankamai išplėtotas 

elektrifikuotų geležinkelio linijų tinklas.

• Vis dar neįgyvendinta LR 

geležinkelių reforma.

• IT esminio modernizavimo 

problema.



[image: image24.emf]Bendra Lietuvos gele

ž

inkeli

ų

transporto 

sektoriaus SWOT analiz

ė

Potencialios išorinės 

galimybės (O)

• Įgyvendinus LR geležinkelių reformą, dėl 

atsiradusios konkurencijos 

mažės vežimo 

geležinkeliu kaina

.

• Aktyviau naudojant kombinuotą transportą, 

būtų galima 

optimaliau išnaudoti 

geležinkelių teikiamus privalumus

.

• Taikant privataus ir valstybinio kapitalo 

partnerystės principus, būtų galima pasiekti 

puikių rezultatų infrastruktūros plėtroj

.

• Efektyvinant terminalų darbą, būtų galima 

padidinti vietinių krovinių vežimų

geležinkeliu perspektyvas

.

Potencialios 

išorinės 

grėsmės (T)

•

Eismo saugumui

ir 

su juo susijusiems 

klausimams mūsų

šalyje vis dar 

skiriama per mažai 

dėmesio.



[image: image25.emf]Vietinių krovinių vežimų

kelių ir geležinkelių

transportu lyginamoji analizė

Lyginamosios analizės tikslas

– palyginti 

didžiagabaričių, didelių kiekių (nuo 100 000 t), 

santykiškai nedidelės vertės vietinių krovinių

transportavimo sąnaudas, kurias patiria 

krovinių vežimo užsakovas, vežant krovinius 

vienu atveju 

‒

kelių transportu, kitu atveju –

geležinkeliu. 



[image: image26.emf]Vietinių krovinių vežimų kelių ir 

geležinkelių transportu lyginamosios

analizės rezultatai

2 135 700.40 Lt 3 800 304.00 Lt

GELE

Ž

INKELI

Ų

TRANSPORTU

KELI

Ų

TRANSPORTU

Vežant geležinkeliu sąnaudos yra 

mažesnės 43,80 %

Išnagrinėtas atvejis -

100 000 t dolomitinės skaldos vežimas 

maršrutu Pakruojis - Kaunas



[image: image27.emf]Vietinių krovinių vežimų geležinkeliu 

perspektyvų tyrimas, panaudojant 

empirinį tyrimo metodą – apklausą

Geležinkelių transporto perspektyvos vežant 

krovinius šalies viduje

4%

3%

37%

56%

Perspektyvus Iš dalies perspektyvus Neperspektyvus Neturiu nuomonės



[image: image28.emf]Vietinių krovinių vežimų geležinkeliu 

perspektyvų tyrimas, panaudojant 

empirinį tyrimo metodą – apklausą

Privažiuojamųjų kelių prie gamybinių įmonių 

analizė

2%

98%

Trūksta

Neturiu nuomonės



[image: image29.emf]Vietinių krovinių vežimų geležinkeliu 

perspektyvų tyrimas, panaudojant 

empirinį tyrimo metodą – apklausą

Geležinkelio transporto privalumai vežant krovinius 

šalies viduje

38%

46%

11%

5%

Didelių krovinių apimčių

vežimas vienu metu

Pigumas

Galimybė vežti įvairaus

spektro krovinius

Kita



[image: image30.emf]Vietinių krovinių vežimų geležinkeliu 

perspektyvų tyrimas, panaudojant 

empirinį tyrimo metodą – apklausą

58%

6%

34%

2%

Lankstumo, galimybės aprūpinti klientus „nuo

durų iki durų“ stoka

Mažas greitis ir ilgas transportavimo laikas

Mažai plėtota infrastruktūra, komunikacijų ir

ryšių sistemos

Kita

Geležinkelių transporto trūkumai gabenant 

krovinius šalies viduje



[image: image31.emf]Vietinių krovinių vežimų geležinkeliu 

perspektyvų tyrimas, panaudojant 

empirinį tyrimo metodą – apklausą

Priemonės, kurios padėtų gerinti vietinių 

krovinių vežimų geležinkelių transportu 

perspektyvas Lietuvoje

24%

19%

13%

44%

Intermodalinio transporto plėtra

Informacinių technologijų geležinkelių transporte plėtra

Geležinkelių transporto infrastruktūros gerinimas

Kitos priemonės



[image: image32.emf]Vietinių krovinių vežimų

geležinkeliu prognozės

Vietinių krovinių vežimas geležinkeliu, tūkst. t

17567,64

17055,96

16559,18

16076,87

15608,61

15153,99

14712,61

14284,09

13868,05

13730,74

13594,8

13071,92

2008 2009 2010 2011 2012 2013 2014 2015 2017 2018 2019 2020

metai



[image: image33.emf]IŠVADOS

Vietiniai krovinių vežimai geležinkeliu yra 

ekonomiški ir tikslingi tik vežant krovinius 

atstumais, didesniais nei 330 km (teorinėje 

literatūroje).

Taigi įvertinus mūsų šalies dydį bei maršrutų

ilgį, galima daryti išvadą, jog vietiniai krovinių

vežimai Lietuvoje 

turi ribotas 

perspektyvas

.

Vietiniai krovinių vežimai geležinkeliu 

LR yra perspektyvūs

šiais atvejais:

• gabenant tam tikrus didžiagabaričius, didelių kiekių, 

santykiškai nedidelės vertės krovinius (naftą ir naftos produktus, 

inertines, statybines bei miško medžiagas)

• tam tikrais maršrutais (Vilnius–Klaipėda / Klaipėda–Vilnius; 

Mažeikiai–Klaipėda; Jonava–Klaipėda; Kėdainiai–Klaipėda)

Jei krovinių kiekiai yra labai dideli

, geležinkelių transportas 

yra perspektyvesnis ir pranašesnis už kelių transportą, net ir 

esant nedideliam atstumui (< 330 km).



[image: image35.emf]Pasiūlymai gerinti vietinių krovinių

vežimų geležinkeliu perspektyvas:

• Didinti šios transporto rūšies lankstumą ir greitį

(tam reikalinga 

struktūrinė reforma).

• Plačiau naudoti vagovus kaip tarpinius sandėlius, plėtoti 

intermodalinį transportą, efektyvinti terminalų darbą bei plėsti 

geležinkelių transporto tinklą

(tačiau pastaroji priemonė yra 

brangi).

• Privažiuojamieji keliai, tenkinantys privačius vieno arba kelių

privačių ūkio subjektų interesus, turi būti komercializuoti.

